Taliani remizovali v šlágri so Španielmi, Rakúšania s Walesanmi

Výsledky štvrtkových zápasov v kvalifikácii MS 2018.

BRATISLAVA. Vo štvrtkovom šlágri kvalifikácie MS 2018 remizovali futbalisti Talianska so Španielskom 1:1. Oba tímy majú na konte zhodne po štyri body, lídrami G-skupiny sú so šiestimi Albánci, ktorí zvíťazili 2:0 v Lichtenštajnsku. Španieli v zostave s uzdraveným špílmachrom Andresom Iniestom mali v Turíne územnú prevahu, ale defenzíva "squadry azzurra" dlho odolávala náznakom ich šancí. V 55. minúte prišlo zaváhanie brankárskeho veterána Gianluigiho Buffona, ktorý pri vybehnutí za vlastnú šestnástku "zluftoval" loptu a Vitolo nemal problém poslať ju do prázdnej brány. V 81. minúte hlavný rozhodca Felix Brych po konzultácii so svojím asistentom odpískal po kontakte Sergia Ramosa s Ederom jedenástku pre Talianov, ktorú Daniele De Rossi bezpečne premenil a zariadil deľbu bodov. Talianom sa nepodarilo zopakovať triumf z osemfinále EURO 2016, keď vyradili Španielov z ďalších bojov po výsledku 2:0 a ukončili éru trénera Vicenteho del Bosqueho, ktorého vo funkcii nahradil Julen Lopetegui. Gruzínsko pod taktovkou bývalého trénera slovenskej reprezentácie Vladimíra Weissa napriek odvážnemu výkonu prehralo v Dubline s domácim Írskom 0:1 a stále čaká na prvý bodový zisk. Predtým v septembrovej ouvertúre nestačilo na Rakúsko (1:2). Kosovo v oficiálne prvom domácom medzištátnom zápase prehralo s Chorvátskom 0:6. Hrdinom duelu bol kanonier Mario Mandžukič, ktorý v rozmedzí 30 minút prvého polčasu knokautoval súpera čistým hetrikom. Po prestávke prikrášlili triumf "šachovnicových" Matej Mitrovič, Ivan Perišič a Nikola Kalinič. Duel sa nehral na území nového člena FIFA, ale v albánskej Škodre, keďže v Kosove sa nenachádza žiadny štadión certifikovaný Európskou futbalovou úniou (UEFA). V súboji účastníkov nedávneho európskeho šampionátu si Rakúsko podelilo body s Walesom (2:2, D-skupina) a v inej konfrontácii I-skupiny Turecko remizovalo s Ukrajinou rovnako 2:2, keď dokázalo vygumovať dvojgólové manko. Prekvapenie sa rodilo v Reykjavíku, v ktorom štvrťfinalista EURO 2016 Island prehrával s Fínskom 1:2. Reprezentáciu z "krajiny gejzírov" spasili v 90. minúte Alfred Finnbogason a v šiestej minúte extračasu víťaznou "trefou" na 3:2 Ragnar Sigurdsson. Druhé kolo eliminačných bojov o šampionát v Rusku pokračuje deviatimi piatkovými zápasmi. Slovenskí futbalisti budú v akcii až v sobotu, keď sa od 20.45 SELČ predstavia na pôde Slovinska v Ľubľane. Následne v utorok 11. októbra v Trnave privítajú Škótsko. Írsko - Gruzínsko 1:0 (0:0) Gól: 56. Coleman Rakúsko - Wales 2:2 (1:2) Góly: 28. a 48. Arnautovič - 22. Allen, 45.+1 Wimmer (vl.) Moldavsko - Srbsko 0:3 (0:2) Góly: 19. Kostič, 37. Ivanovič, 60. Tadič Tabuľka: 1. Wales 2 1 1 0 6:2 4 2. Srbsko 2 1 1 0 5:2 4 3. Rakúsko 2 1 1 0 4:3 4 4. Írsko 2 1 1 0 3:2 4 5. Gruzínsko 2 0 0 2 1:3 0 6. Moldavsko 2 0 0 2 0:7 0 Macedónsko - Izrael 1:2 (0:2) Góly: 63. Nestorovski - 25. Hemed, 43. Ben Haim II, ČK: 90.+4 Tibi (Izr.) Taliansko - Španielsko 1:1 (0:0) Góly: 82. De Rossi (z 11 m) - 55. Vitolo Lichtenštajnsko - Albánsko 0:2 (0:1) Góly: 12. Jehle (vl.), 71. Balaj Tabuľka: 1. Albánsko 2 2 0 0 4:1 6 2. Španielsko 2 1 1 0 9:1 4 3. Taliansko 2 1 1 0 4:2 4 4. Izrael 2 1 0 1 3:4 3 5. Macedónsko 2 0 0 2 2:4 0 6. Lichtenštajnsko 2 0 0 2 0:10 0 Island - Fínsko 3:2 (1:2) Góly: 37. Arnason, 90. Finnbogason, 90.+6 R. Sigurdsson - 21. Pukki, 39. Lod Kosovo - Chorvátsko 0:6 (0:3) Góly: 6., 24. a 35. Mandžukič, 68. Mitrovič, 83. Perišič, 90.+3 Kalinič Turecko - Ukrajina 2:2 (1:2) Góly: 45.+1 Tufan, 81. Calhanoglu (z 11 m) - 24. Jarmolenko (z 11 m), 28. Kravec Tabuľka: 1. Chorvátsko 2 1 1 0 7:1 4 2. Island 2 1 1 0 4:3 4 3. Turecko 2 0 2 0 3:3 2 Ukrajina 2 0 2 0 3:3 2 5. Fínsko 2 0 1 1 3:4 1 6. Kosovo 2 0 1 1 1:7 1


Britský vyjednávač pre brexit sa stretol s predstaviteľmi EÚ

Obe strany potvrdili svoje doterajšie stanoviská a vyjadrili pozitívne očakávania.

BRUSEL. Hlavný britský vyjednávač pre brexit David Frost sa vo štvrtok v Bruseli stretol s vysokými predstaviteľmi Európskej únie, informovala agentúra DPA s odvolaním sa na hovorkyňu Európskej komisie (EK). Frost sa stretol s predsedom EK Jeanom-Claudom Junckerom, dočasnou generálnou tajomníčkou EK Ilze Juhansonovou a Stéphanie Risovou z tímu vyjednávačov EÚ pre brexit. Obe strany podľa DPA potvrdili svoje doterajšie stanoviská a vyjadrili pozitívne očakávania ohľadom budúcich kontaktov. Nový britský premiér Boris Johnson patrí medzi kritikov dohody o odchode Británie z EÚ, ktorú vyrokovala jeho predchodkyňa na poste premiérky Theresa Mayová. Johnson žiada, aby EÚ znova otvorila rokovania o dohode. Lídri EÚ však takúto možnosť opakovane zamietli. Britský premiér vyhlasuje, že v prípade, ak sa nepodarí dohodnúť na novej dohode, Spojené kráľovstvo Úniu opustí bez dohody. Junckerova hovorkyňa Mina Andrejevová oznámila, že predseda EK a Johnson sa majú stretnúť na summite krajín skupiny G7 vo francúzskom meste Biarritz v dňoch 24.-26. augusta 2019. Británia pre prípad brexitu bez dohody vyčlenila v prepočte 2,29 miliardy eur, čo vo štvrtok britská opozícia podrobila kritike. Britský minister financií Sajid Javid povedal, že dodatočné finančné prostriedky zabezpečia, že Británia bude 31. októbra schopná odísť "s dohodou alebo bez dohody". Suma zahŕňa zdroje na posilnenie bezpečnosti hraníc, zabezpečenie dodávok zdravotníckeho materiálu, podporu podnikov a zlepšenie komunikácie s verejnosťou. Opozičná Labouristická strana označila výdavky vlády za "otrasné vyhadzovanie peňazí daňových poplatníkov", keďže väčšina poslancov dala najavo, že s odchodom bez dohody nesúhlasí a plánuje ho blokovať.


Danko sa chváli, že má mobil na Rusa zo sankčného zoznamu

Predseda parlamentu Andrej Danko z SNS je absolútne mimo reality, reaguje politológ Grigorij Mesežnikov na Dankove reči o priateľstve so šéfom Ruskej dumy.

BRATISLAVA. Šéf parlamentu a nacionalistickej Slovenskej národnej strany Andrej Danko sa chváli priateľstvom a osobným telefónom na šéfa Ruskej dumy Vjačeslava Volodina. Vysoký ruský predstaviteľ je pritom na sankčnom zozname Európskej únie a USA. Dostal sa tam, keď Rusko v roku 2014 anektovalo ukrajinský Krym. S Volodinom sa Danko stretol na summite šéfov parlamentov euroázujských krajín v Južnej Kórei. V jej hlavnom meste Soule poskytol rozhovor aj televízii TA3, ktorá ho odvysielala v nedeľu. "Musím povedať, že sme spolu získali za týchto pár dní vysoko korektný až priateľský vzťah," povedal o Volodinovi Danko. "Ja viem, že dnes môžem zavolať na osobný telefón šéfovi Ruskej dumy," pochvaľoval si kontakt, ktorý získal. Šéf Ruskej dumy pritom dohliadal na proces politickej integrácie anektovaného Krymu do Ruskej federácie. Danko dobré vzťahy s Volodinom nepovažuje za problém. Práve naopak. Slovensko je podľa neho povinné spolupracovať s Ruskou federáciou a mať s ňou vynikajúce vzťahy. "Nebudem z lídrov na Slovensku, ktorí si budú pred Rusmi pchať hlavu do piesku. My Rusov potrebujeme vo veľa veciach," tvrdí šéf parlamentu. V rozhovore sa hovorilo aj o Dankovej návšteve demilitarizovanej zóny medzi komunistickou Severnou a demokratickou Južnou Kóreou. V nej si zaspomínal aj na železnú oponu v bývalom socialistickom Československu. "Vidieť túto zónu bol pre mňa neopísateľný zážitok, priznám sa, že to vo mne vyvolalo veľký pocit nostalgie, keď sa aj na Slovensku nachádzal ostnatý drôt a izoloval našu krajinu," napísal v stredu šéf parlamentu na sociálnej sieti. Otázku, ako to Danko myslel s nostalgiou za ostnatým drôtom, mu však moderátor Noro Dolinský nepoložil. "Je absolútne mimo reality," reaguje na Dankove slová politológ Grigorij Mesežnikov. Šéf SNS podľa neho nerozumie tomu, že v súčasnosti vedenie Ruskej federácie robí aj voči Európskej únii politiku vnútorného rozkladu. "Predseda parlamentu si neuvedomuje fakt, v akej situácii sa ocitla Slovenská republika ako členská krajina Európskej únie po agresii Ruska proti Ukrajine," dodáva politológ.


KOMERČNÝ OBSAHPúštne kráľovstvo: Prečo by ste mali navštíviť Jordánsko?

Červené a Mŕtve more, farebná púšť, historické miesta a do toho nádych Orientu.

Jordánske kráľovstvo, rozlievajúce sa na Blízkom východe je miestom, kde sa snúbi krása arabského sveta, orientálnych príbehov aj magických púští, morí či stratených miest. Dnes je skvelou a nie príliš vzdialenou destináciou, kde viete prežiť dokonalé dobrodružstvo. Prečo si ľudia práve Jordánsko tak zamilovali? Červené aj Mŕtve more, farebnú púšť, stratenú Petru, biblické aj staroveké miesta a do toho nádych magického Orientu. Hlavné mesto Ammán nepatrí medzi najznámejšie miesta sveta, hoci ak mu podľahnete, objavíte malý poklad. Ammán nemá dominantu ako Jeruzalem, Dubaj či Istanbul, ale má v sebe dušu arabského sveta a preto niet lepšieho začiatku pri spoznávaní Jordánska ako uličky a bazárové štvrte starého mesta. Starý Ammán, zvaný aj Balad, leží v údolí, okolo ktorého vyrástli pahorky po vzore starovekého Rímu. Tu dole to pulzuje, bzučí, cítiť tu vôňu korenín z obchodíkov, vodné fajky z malých čajovní, ale aj ovocie či zeleninu, ktorej sú tu plné priehrštia. Ráno sa tu stretáva snáď celé mesto, aby nakúpilo a dozvedelo sa novinky. Len pár krokov odtiaľ Ammán vydá svoju zabudnutú krásu. Je to starobylé, historické miesto, a tak pred očami vyrastie rímske Nymfeum, neskôr niekoľko stĺpov na bývalom Fóre a korunu krásy nasadí centru okázalé rímske divadlo. Vyšliapte si niekoľko schodov, sadnite si na vrchol, kam chodia hľadať súkromie aj zamilované páry a sledujte panorámu mesta, ktorému dominuje Citadela, otvorená kniha ammánskych aj jordánskych dejín. Pritiahne vás ako magnet a ani sa nenazdáte a stojíte v tieni Heraklovho chrámu, byzantských ruín či umajovských palácov. Všetko sa dialo na tomto pahorku. Mesto neprestáva pulzovať ani s pribúdajúcim časom, práve naopak. V uličkách sa už predáva čerstvý falafel, grilujú sa kebaby, pripravujú sa džúsy z granátových jabĺk a chlapci roznášajú čaj v malých pohárikoch s kilom cukru. Nazrite aj do moderných ammánskych štvrtí kam chodia nakupovať domáci alebo sa len chodia prechádzať, aby tu boli videní. Jordánsko vďaka svojej polohe v srdci Blízkeho Východu patrí k najhistorickejším krajinám regiónu a preto ak milujete príbehy histórie či pohľad na staroveké, zabudnuté miesta, budete si tu pripadať ako v raji. Už Ammán vám ukázal, že s antikou tu treba počítať a stačí sa vybrať hodinu na sever od mesta a ocitnete sa vo fantastickom mieste zvanom Jerash. Už len prezývka „jordánske Pompeje“ človeka navnadia a sľubujú zážitok. Jerash naozaj nesklame. Vojdete dnu cez pompéznu Hadriánovu bránu, ktorú postavili obyvatelia mesta práve na oslavu toho, že sa tu Hadrián objavil na návšteve. Až takto ďaleko siahala ríša zrodená na brehoch Tiberu. Kam sa pozriete, tam sa to hemží starovekými pamiatkami. Pár krokov a stojíte uprostred Hipodromu, neskôr sa ocitnete na oválnom námestí s dokonalým stĺporadím a odtiaľ je to len na skok do Diovho chrámu či veľkého divadla. Ako náhle do neho vstúpite, dvojica jordánskych hudobníkov spustí pieseň, ktorú sprevádza bubon aj gajdy. Tie v krajine zostali ako pozostatok britskej nadvlády a celkom sa im sem hodia. Jerash prekvapí aj svojimi byzantskými kostolmi a nádhernými mozaikami s ktorými sa ešte stretnete na mnohých iných miestach. V chráme bohyne Artemis si dajte pohárik čaju s mätou a na konci schodiska budete kráčať po dláždených uliciach lemovanými dokonalým stĺporadím. Ak by Jordánsko nemalo svoju Petru, tak by bol Jerash jednotkou v krajine. Južne od Ammánu, tam kde sa už skončia pahorky mesta sa objaví mestečko menom Madaba. Dosiaľ možno anonymný bod na mape Blízkeho Východu, no skutočnosť je taká, že predstavuje peknú mozaiku krajiny. Nielen preto, že tu vedľa seba nájdete kostoly a mešity, ale aj preto, že práve tu vznikajú dnes najkrajšie mozaiky, ktoré tu majú viac než 2000 ročnú tradíciu. Ťahákom je kostolík sv. Juraja, ktorý v sebe ukrýva azda najfantastickejšiu mapu Blízkeho východu vyskladanú z dvoch miliónov kúskov kamienkov. Nájdete na nej svätý Jeruzalem, biblické Jericho, Hebron, Betlehem, ale aj Mŕtve more, horu Sinaj či iné menej či viac známe miesta. Pár kilometrov odtiaľto leží Hora Nebo, biblické miesto prepletené s osudmi Mojžiša. Práve odtiaľto sa mal pozerať na zasnúbenú zem po rokoch putovania púšťou. Aj vy uvidíte ten istý výhľad. Údolie rieky Jordán sa napája na Mŕtve more a nad ním rastú pahorky ozdobené Olivovou horou. Je v tom kúsok mágie. Nezabudnite sa pri tej kráse pozrieť aj do kostola s mozaikovou výzdobou, ktorú si prišiel pozrieť v roku 2000 aj pápež Ján Pavol II. a hneď vedľa zasadil svoj olivovník. Akú stavbu si predstavíte ak sa povie Jordánsko? Jasné, však, nie je to nič iné ako slávna Pokladnica v Petre a presne za tou sa tu viete jednoducho vybrať. Stačí prísť do mestečka Wadi Musa v Mojžišovom údolí. Pred 200 rokmi by ste tu boli sami a málokto by tušil, že červenkasté skaly naokolo ukrývajú mesto a stopy nabatejskej civilizácie, no dnes pozná Petru celý svet. Je tak unikátna, že sa stala novodobým divom sveta, ikonou Jordánska, no aj celého Blízkeho Východu a patrí k najznámejším pamiatkam sveta. Kráčať Siqom, úzkym kaňonom na konci ktorého sa objaví pohľad na Pokladnicu je krásnym zážitkom. Svet ju pozná ako Pokladnicu, no v skutočnosti ide o monumentálnu a okázalú hrobku kráľa Aréta, ktorý kedysi Nabatejcom vládli. To si len o stáročia neskôr Beduíni mysleli, že do stavby niekto ukryl faraónov poklad a preto ju premenovali. Poseďte si pri Pokladnici, oddýchnite si pri poháriku čaju a kráčajte ďalej. Tu Petra ani zďaleka nekončí, práve naopak. Prašná cesta sa zarezáva hlbšie okolo nádherných fasád, odrazí sa od rímskeho divadla vytesaného do skál, prejde popod Kráľovské hrobky a zastaví sa až na konci dláždenej rímskej cesty neďaleko Veľkého chrámu so sloními hlavicami a pri majestátnej ruine starovekého chrámu. Každý krok je tu príbehom a vy máte po hodine už dve sto fotiek. Ak máte energiu, vyberte sa po schodoch, ktorých je tu až 800 na vrchol kopca, kde tróni krásna hrobka Ed Deir a za ňou máte výhľady na okolitú krajinu. V Petre sa môžete túlať celý deň a nebudete jej mať dosť. Skúste sa pozrieť aj na špeciálny program nočnej Petry. To kráčate Siqom osvetlený sviečkami až k Pokladnici, na ktorej sa mihotajú plamienky a svetlá zmiešané s nocou. Cítite tie zimomriavky? Jordánsko sa môže popýšiť aj púšťou, no nie hocijakou, pretože púšť Wadi Rum na juhu krajiny patrí k najkrajším na celom Blízkom Východe. Je zároveň aj najfarebnejšou spomedzi všetkých okolitých púšti a ak si k tomu pripočítate staré džípy, vyjazdené pieskové stopy a ukryté tajomstvá medzi zrnkami piesku, tak viete, že toto miesto musíte vidieť. Príchod do púšte z Petry má svoje grády. Za maličkou dedinkou Rum sa začína púštne dobrodružstvo. Džíp sa natriasa a vám do tváre udiera teplý, púštny vánok. To je presne ono! Vyleziete na obrovskú pieskovú dunu alebo nasadnete na ťavu a skúsite si aké je to kráčať v knísavej karaváne s pieskom v zuboch? Wadi Rum je miestom, ktoré dodnes patrí Beduínom. Kedysi ich predkovia žili v stanoch, brázdili púšť so svojimi stádami a za studňami a hoci dnes prijali moderný spôsob života, stále sa vracajú. Život bez hraníc je magnet a preto mnohí chodia stále do púšte, aby v nej trávili svoj čas, spravili si piknik alebo len prespali pod miliónom hviezd. Ponorte sa hlbšie a medzi voskovými horami objavte aj vzácne petroglyfy Thamunidov, starej civilizácie, ktorá si takto odovzdávala informácie o obchodných cestách. Ak stretnete Beduínov, môžete si byť istí, že skončíte v stane sediac pri ohni, na ktorom je posadená kanvica s čajom. Ten sa tu pije s mätou, púštnou šalviou, škoricou aj kardamónom a je sladký ako život na púšti. Tento nekonečný priestor si zamiloval aj Lawrence z Arábie, ktorý tadiaľto počas vojny prešiel a dopomohol k pádu Osmanov a k začiatku rozdeľovania Arábie na moderné štáty. Wadi Rum zostáva ešte dlho v pamäti. Medzi najväčšie lákadlá Jordánska nepatria len ruiny zabudnutých miest, ale ja relax a nie hocijaký. Budete tu totiž relaxovať na najnižšie položenom mieste sveta na brehu Mŕtveho mora. Jordánci si dávajú záležať na tom, aby ste u nich prežili nezabudnuteľnú dovolenku a tak aj svoje rezorty prispôsobujú k týmto zážitkom. Mŕtve more je niečo, čo si človek nikdy nevie predstaviť, pokiaľ do neho sám nevystúpi a neocitne sa v jeho extrémne slanej vode. Tá je tak slaná, že v nej nebudete môcť plávať tak ako ste zvyknutí a voda vás bude miestami až bizarne nadnášať. Len si na ňu ľahnite, vyberte si noviny a nechajte sa nadnášať ako korkový štupeľ, ktorý tam niekto len tak pohodil. To všetko s výhľadom na jordánske pahorky s horou Nebo a na zvlnenú krajinu, kde sa mieša Palestína s Izraelom. Mŕtve more je hranicou medzi krajinami a vy ste tak na unikátnom mieste. Po kúpeli sa na pláži natrite čiernym bahnom a to vám krásne zregeneruje pokožku. Tomu sa povie relax! V rezorte si ešte oddýchnete v bazéne, dáte si dobrý drink, vodnú fajku alebo mätový čaj a pokračujete. Na samotnom juhu krajiny, tam kde sa dotýka Egyptu aj Saudskej Arábie má Jordánsko úzky pásik Červeného mora. Využíva ho dokonale, a tak tu dnes stoja rezortové hotely, ale aj mestečko Aqaba ako prímorské letovisko celého Blízkeho Východu. Aqaba má v sebe aj kúsok histórie od byzantských či arabských ruín, no kto sem príde, toho zláka krása Červeného mora, potápanie či šnorchľovanie. Miestne pláže sú osviežujúce a voda čistá a priezračná. Ste v Červenom mori, tak si môžete byť istí, že svet pod vodou je tu očarujúci. Ak sa vám pod vodu potápať nechce, stále si môžete nasadnúť do loďky s preskleným dnom a pozerať sa na koralové útesy v suchu. Ak pod vodou uvidíte tank, nepretierajte si oči, naozaj tam zostal ako spomienka na vojnu a dnes je atrakciou. Plážové dni utekajú rýchlo, no pred odchodom z Aqaby sa prejdite aj miestnym trhoviskom s koreninami, poseďte si v lokálnej čajovni, ochutnajte šawarmu a večer si užívajte grilované ryby pár metrov od mora, kde môžete sledovať svetielka neďalekého izraelského Eilatu. Aj takto môže vyzerať Jordánsko. Krajina bohatá na zážitky a mozaika niekoľkých svetov. Mövenpick Resort & Spa Tala Bay Aqaba 5*


Dubačová žiada zvážiť kanál verejnoprávnej televízie pre Slovákov vo svete

BRATISLAVA. Verejnoprávny Rozhlas a televízia Slovenska (RTVS) by po stiahnutí vysielania z Českej republiky mal zvážiť vytvorenie medzinárodného televízneho kanálu RTVS. V súvislosti s plánom RTVS požiadať operátorov v Českej republike o ukončenie šírenia televízneho vysielania Jednotky a Dvojky, na to upozorňuje nezávislá poslankyňa Národnej rady Slovenskej republiky (NR SR) a členka Výboru NR SR pre kultúru a média Viera Dubačová. Slováci žijúci v zahraničí by podľa nej nemali prísť o možnosť sledovať vysielanie domácej verejnoprávnej televízie. „Uplatňovanie autorských práv a licencií je, samozrejme, potrebné. V tomto smere však nemôžeme zabúdať na fakt, že len v Českej republike žije alebo dlhodobo pracuje podľa odhadov až okolo 400-tisíc Slovákov a približne rovnaký počet aj v ďalších európskych krajinách,“ pripomína Dubačová v tlačovej správe, ktorú agentúre SITA poskytol jej poslanecký asistent Filip Roháček. Poslankyňa chce tému otvoriť už na najbližšom zasadnutí Výboru NR SR pre kultúru a médiá. Zároveň vyzýva RTVS a kandidátov na post riaditeľa RTVS, aby sa touto témou zaoberali a takýto projekt zvážili. „RTVS považuje zahraničné vysielanie za dôležitú súčasť štátnej propagácie Slovenskej republiky v zahraničí a preto bol už v minulosti spracovaný Projekt vysielania televíznych programových služieb RTVS pre Slovákov žijúcich v zahraničí,“ uvádza sa v reakcii RTVS pre agentúru SITA. Tento projekt však podľa RTVS „vzhľadom na aktuálny stav v oblasti financovania RTVS a legislatívy nie je realizovateľný“. „RTVS samozrejme na takýto krok potrebuje aj podporu politikov. Uvedomujem si, že by si to vyžiadalo napríklad zvýšené náklady na satelitnú distribúciu televízneho signálu, no zároveň minimálne programové a prevádzkové náklady,“ konštatuje ďalej Dubačová. „Aj keď Slováci v zahraničí spravidla nie sú koncesionármi RTVS, som presvedčená, že slovenské verejnoprávne médium by tu malo byť aj pre nich, tak ako je napríklad v podobe Rádia Slovakia International (vysielanie Slovenského rozhlasu RTVS o dianí na Slovensku v rôznych jazykoch, pozn. redakcie)." Poslankyňa pripomína, že aj komerčné televízie rovnako z licenčných dôvodov ukončili šírenie svojich programov v Českej republike. „RTVS nie je porovnateľný podnikateľský subjekt, no má možnosti na to, aby náklady na prevádzku medzinárodného televízneho kanálu mohli byť kompenzované príjmami z reklamy vysielanej pre divákov za hranicami, prípadne aj finančnými dohodami s operátormi za hranicami Slovenska,“ dodáva poslankyňa.Ako pripomína RTVS, vysielanie verejnoprávneho televízneho programu pre Slovákov žijúcich v zahraničí riešili v minulosti už niekoľkokrát. „Nejde len o Slovákov žijúcich na území Českej republiky. Ak chceme riešiť túto problematiku komplexne, je potrebné nájsť nediskriminačné riešenie pre komunity zahraničných Slovákov z celého sveta,“ zdôrazňuje RTVS v reakcii na návrh poslankyne, ktorú agentúre SITA poskytla hovorkyňa rádiotelevízie Dominika Šulková. Túto situáciu rieši RTVS v súčasnosti aspoň čiastočne vydávaním satelitných kariet, ktoré umožňujú bezplatné sledovanie verejnoprávnych programových služieb prakticky na celom území kontinentálnej Európy. Na to, aby bol Projekt vysielania televíznych programových služieb RTVS pre Slovákov žijúcich v zahraničí reálny, mal by podľa RTVS spĺňať niekoľko základných kritérií. V prvom rade projekt počíta so samostatnou programovou službou, ktorá bude vysielať v blokoch. Tzv. blokové vysielanie je totiž vhodné aj v súvislosti s časovými pásmami v rámci celého sveta. Obsahovo sa programová služba musí skladať výlučne z vlastného obsahu, na ktorý má RTVS práva k šíreniu do celého sveta. Táto televízna služba by mala byť dostupná v Európe, Severnej a Južnej Amerike, v Ázii aj v Austrálii. Dôležitým kritériom je rozpočet. Pričom „odhadovaný rozpočet na distribúciu signálu je približne dva milióny eur ročne. Potrebná je aj samostatná technológia na vysielacie pracovisko (cca 350-tisíc eur) a postprodukciu (cca 200-tisíc eur). V neposlednom rade je potrebné počítať s prevádzkovými a personálnymi nákladmi na zabezpečenie redakcie, programového plánovania a samotného vysielania“, približuje RTVS ekonomickú stránku televízneho verejnoprávneho vysielania do zahraničia. Sumárne RTVS odhaduje investičné náklady na 750-tisíc eur a pravidelné prevádzkové náklady vo výške minimálne 2,5 až 3 milióny eur ročne. „Nevyhnutná je aj zmena zákona o RTVS a zakotvenie tejto služby do hlavných úloh programových služieb na odstránenie pochybností účelu použitia verejných zdrojov,“ dodalo RTVS.


Halepová je podľa rumunského prezidenta vzorom, udelil jej najvyššie štátne vyznamenanie

Na olympiáde v Tokiu bude vlajkonosičkou.

BRATISLAVA. "Je úžasné, že malé krajiny ako Srbsko a Rumunsko sa dokážu presadiť na svetovom pódiu," vyjadril sa Novak Djokovič počas slávnostného galavečera po skončení tretieho grandslamového turnaja sezóny Wimbledonu. Kým víťazstvo svetovej jednotky v mužskej dvojhre nebolo prekvapením, v prípade Simony Halepovej sa to očakávalo už menej. Aj vďaka tomu sa dostalo 27-ročnej tenistke veľkej cti. Na otváracom ceremoniáli OH 2020 v Tokiu bude niesť národnú vlajku Rumunska. Wimbledonský triumf rodáčky z Konstanci znásobuje aj fakt, že v Rumunsku nie je žiadne trávnaté ihrisko. Napriek tomu získala druhý grandslamový triumf po tom, čo vlani ovládla antukový Roland Garros. V londýnskom finále nedala šancu 23-násobnej grandslamovej šampiónke Serene Williamsovej. Američanka získala len štyri gemy, čo je vôbec najmenej z jej 32 grandslamových finále. Halepovej úspechy si v rodnej krajine patrične cenia. Na OH 2020 v Tokiu bude vlajkonosičkou Rumunska a prezident Klaus Iohannis jej udelil honor "Ordinul National Steaua Romaniei", čo je najvyššie rumunské štátne vyznamenanie. "Vďaka oddanosti a profesionalite na kurte aj mimo neho spropagovala Simona Halepová meno našej krajiny po celom svete. Je vzorom pre mladú generáciu. Popularizácia tenisu medzi deťmi je obrovským prínosom pre celý rumunský šport," uvádza sa v prezidentskom vyhlásení. Účasť na olympijských hrách v Tokiu bude 27-ročnú Halepovú špeciálna nielen vďaka úlohe vlajkonosičky, ale aj preto, že sa pod piatimi kruhmi predstaví po ôsmich rokoch. V brazílskom Riu de Janeiro totiž pre obavy z vírusu Zika chýbala. Zatiaľ štartovala len na OH 2012 v Londýne, no ako vtedajšia 48. hráčka sveta prehrala v úvodnom kole s kazašskou súperkou Jaroslavou Švedovovou. Posledným tenistom, ktorý niesol rumunskú vlajku na otváracom ceremoniáli OH, bol v Londýne špecialista na štvorhru Horia Tecau. Práve on spoločne s Florinom Mergeom získal pre takmer 20-miliónovú krajinu zatiaľ jedinú "tenisovú" olympijskú medailu, v Riu sa radovali zo striebra. Simona Halepová si váži aj podporu verejnosti či fanúšikov, ktorí ju sprevádzajú na turnajoch po celom svete. "Vždy, keď hrám, cítim, že celá verejnosť je za mnou. Ľudia mi ukazujú neuveriteľnú podporu. Dúfam, že môžem byť inšpiráciou pre mladých, ukázať im, že všetko je možné a aby sa nikdy nevzdávali," povedala sa wimbledonská šampiónka.


Hudáček vychytal Spartaku cenný triumf nad Petrohradom

Prerušili tak sériu troch prehier za sebou.

MOSKVA. V nedeľnom zápase hokejovej KHL zvíťazil kazašský Barys Nur-Sultan nad Víťazom Podolsk 3:2 po predĺžení. Radosť domácim zabezpečil v 64. minúte svojim druhým presným zásahom center Dustin Boyd. Metallurg Magnitogorsk zdolal doma Avantgard Omsk 3:0 a zastavil víťaznú šnúru hostí na čísle štyri. Čiernu sériu troch prehier v rade prelomil Spartak Moskva, ktorý zvíťazil v Petrohrade 3:2 aj vďaka 38 úspešným zákrokom slovenského brankára Júliusa Hudáčka. KHL 2019/2020 - nedeľa: Góly: 35. a 64. Boyd, 5. Sagadejev - 1. a 50. Sjomin Góly: 3. Rasmussen, 12. Timkin, 49. Nestrašil Góly: 17. Dyblenko, 59. Plotnikov - 15. a 22. Nikoncev, 10. Karsums Góly: 30. Redlihs - 20. Šiksatdarov, 24. Murphy


Charlotte sa schovávala za maminu sukňu. Pozrite si prvý školský deň princeznej (foto)

LONDÝN. Britská princezná Charlotte v spoločnosti svojho brata princa Georgea a svojich rodičov princa Williama a Kate začala vo štvrtok 5. septembra navštevovať súkromnú prípravnú školu Thomas's School v Londýne. Škola Thomas's School v obvode Battersea sa nachádza niekoľko kilometrov od ich rodinného sídla v Kensingtonskom paláci. Obe kráľovské deti privítala riaditeľka školy Helen Haslemová. Princ George aj princezná Charlotte prišli oblečení v tmavomodrej školskej rovnošate. Britský Sprievodca po dobrých školách opisuje Thomasovej školu ako "mierne chaotickú inštitúciu pre kozmopolitných rodičov, ktorá ponúka to najlepšie vzdelanie, aké si v Anglicku možno kúpiť". Pozrite si ich prvý školský deň v galérii.


Zakladateľ budúcej strany Štefunko: Začínal tam, kde Fico

Podnikateľ Ivan Štefunko oznámil založenie občianskeho združenia Progresívne Slovensko, ktoré má byť základom očakávanej politickej strany.

BRATISLAVA. Nové občianske združenie s názvom Progresívne Slovensko má byť základom pre politickú stranu, od ktorej sa očakáva, že bude reálnou protiváhou Smeru. Po krachu SDKÚ a KDH by mala byť ďalším subjektom so snahou osloviť sklamaných voličov po tom, ako projekty Siete Radoslava Procházku a Novy Daniela Lipšica nevyšli. Kto by mal byť medzi hlavnými tvárami strany zo známych osobností, zatiaľ nie je známe. V minulosti sa ako možný líder spomínal prezident Andrej Kiska. Vlastný projekt, ktorý však s Progresívnym Slovenskom nesúvisí, ohlasoval primátor Trenčína Richard Rybníček. Ako prvý sa k Progresívnemu Slovensku prihlásil podnikateľ v oblasti online médií a internetových projektov Ivan Štefunko. Denníku N v utorok potvrdil, že bude členom občianskeho združenia, ktoré sa nechce voči nikomu vymedzovať. ,,Chceme spojiť progresívnych ľudí, ktorí rozmýšľajú rovnako," oznámil bez bližších podrobností. Združenie na ministerststve vnútra zaregistrovali 11. augusta. Oblasti činnosti združenia či konrétne osoby v zázname nie sú uvedené.  Jeho sídlo je však v bratislavskej bytovke, kde si uvádza adresu ďalší člen združenia Martin Dubéci - analytik, ktorý v marcových voľbách kandidoval za Most-Híd, ale do parlamentu sa nedostal. Štefunko je pôvodom z Popradu a dlhší čas žil s rodičmi v Alžírsku. Rovnako ako Robert Fico, aj on začínal v Strane demokratickej ľavice. V roku 2001 sa ešte ako študent politických vied v Banskej Bystrici stal lídrom mládežníckej organizácie SDĽ. Zároveň bol medzinárodným tajomníkom strany, ktorú vtedy viedol Jozef Migaš. Ako mládežník bol aj riaditeľom už zaniknutého ľavicového týždenníka Slovo. Vo firme Nové Slovo bol jeho spoločníkom súčasný poslanec Smeru v Bratislave Martin Borguľa. V rokoch 2003 až 2005 spolu pôsobili aj vo firme Slov Inn. Pod Štefunkovým vedením mladá SDĽ napísala protestný list vtedajšiemu ministrovi obrany Pavlovi Kanisovi, keď sa ukázalo, že stavia miliónovú vilu. Jej financovanie dokladoval na pamätnej tlačovej besede aj bločkami z výhier v stávkovaní. Kanis nakoniec na ministerskú funkciu rezignoval. Svoj postoj Štefunko vysvetľoval tým, že ľavicová strana musí byť solidárna so spoločnosťou. ,,Skrátka, dnes nie je čas stavať 15-miliónové vily," povedal pre SME vo februári 2001. Krátko po tom sa pridal k odídencom, vedeným dnes už bývalým politikom a exprimátorom Bratislavy Milanom Ftáčnikom. Založili stranu Sociálnodemokratická alternatíva, ktorá vo voľbách 2002 neuspela a skončila. Štefunko bol na jej kandidátke a v predvolebnej kampani sa zvideľnil tým, že s kolegami vytvoril počítačovú hru s cieľom sprostredkovať mladým stranícky program. Hlavnou postavou hry bola korytnačka menom Zorka. Tá musela prejsť desať náročných úloh, na ktoré má k dispozícii päť nástrojov. Za každú úlohu získala dve reďkovky. Po volebnom neúspechu v roku 2002 Štefunko s politikou skončil a dal sa na podnikanie. V roku 2003 s Radovanom Geistom založil úspešný portál Euractiv.sk. ,,Začal som podnikať, lebo som už nič iné nemohol robiť, v politike nebolo miesto, musel som sa živiť. Rozumel som ľavici, Európskej únii – to som vyštudoval," konštatoval v roku 2014 pre Trend. K svojmu manažérskemu prístupu povedal, že rád deleguje veci v štýle „zrob tak, žeby dobre bolo“. ,,Zaujíma ma výsledok, nie postup." Neskôr spoluzakladal portál zameraný na predaj leteniek pelikan.sk. Ďalej portály lekar.sk, energia.sk. Nasledovala poradenská firma Neulogy. V súčasnosti figuruje vo firme Neulogy Ventures, ktorá spravuje technologické fondy pre rozbiehajúce sa firmy. Pri projekte novej politickej strany sa Štefunko spomínal už dávnejšie. V rozhovore pre časopis Profit v auguste tohto roka stále vystupoval ako presvedčený sociálny demokrat. Povedal, že žiadna strana na Slovensku v súčasnosti nespĺňa tradičnú definíciu sociálnej ani kresťanskej demokracie. To isté podľa neho platí aj o liberáloch. ,,Som presvedčený sociálny demokrat a myslím si, že v 21. storočí je bežné‚ aby štát riešil veci, kde trh zlyháva." Popísal to na problematike zdravotných poisťovní. ,,V niektorých krajinách funguje jedna zdravotná poisťovňa, tak nie je dôvod vytvárať priestor pre viaceré. Ak jedna poisťovňa nefunguje, tak stojí za to, aby sa vytvorili ďalšie." Tento text ste mohli čítať vďaka tomu, že platíte za obsah. Vážime si to.


Holandský súd predĺžil väzbu podozrivému zo streľby v električke

HAAG. Holandský súd predĺžil väzbu pre 37-ročného muža podozrivého zo streľby v električke v meste Utrecht, ktorá si vyžiadala štyroch mŕtvych. Gökmen Tanis sa v tejto veci postavil pred súd vo štvrtok. Počas pojednávania, ktoré sa uskutočnilo za zavretými dverami, mu väzbu predĺžili o 90 dní.Tanisa obvinili z vraždy s teroristickým úmyslom a ďalších trestných činov po tom, čo 18. marca spustil paľbu v električke. Prokurátori tvrdia, že sa im k streľbe priznal a tiež uviedol, že konal sám. Stále však vyšetrujú jeho motív.Podozrivý sa podľa prokurátorov do troch mesiacov musí postaviť pred súd počas verejného pojednávania, počas ktorého prediskutujú vývoj vyšetrovania.


Kočnerov obhajca potvrdil, že stiahli žiadosť o prepustenie z väzby

BRATISLAVA. Obžalovaný podnikateľ Marian Kočner stiahol v piatok žiadosť o prepustenie z väzby na slobodu. Upozornil na to Rozhlas a televízia Slovenska (RTVS), TASR to potvrdil jeho obhajca Marek Para. "Špecializovaný trestný súd zatiaľ nemá oficiálnu vedomosť o späťvzatí žiadosti o prepustenie z väzby," reagovala jeho hovorkyňa Katarína Kudjáková. Ani Úrad špeciálnej prokuratúry (ÚŠP) nedisponuje oficiálnou informáciou o späťvzatí žiadosti, doplnila pre TASR hovorkyňa ÚŠP Jana Tökölyová. Špecializovaný trestný súd (ŠTS) v Pezinku mal o žiadosti rozhodovať v utorok 25. júna o 9.00 h na neverejnom zasadnutí. Kočner je väzobne stíhaný v kauze takzvaných televíznych zmeniek za takmer 70 miliónov eur. O prepustenie z väzby už niekoľkokrát neúspešne žiadal. Prvé hlavné pojednávanie v kauze zmeniek malo byť 20. júna, ale preložili ho na 22. júla. Na Kočnera a Pavla Ruska podala TV Markíza trestné oznámenie za údajné falšovanie cenných papierov a marenie spravodlivosti. Pravosť zmeniek súkromná televízia spochybňuje od začiatku sporu.


Poisťovňa Generali predáva svoje aktíva

Obchod sa má týkať Lichtenštajnska a Guatemale.

TERST. Taliansky poisťovací koncern Generali odpredáva svoje aktíva v Lichtenštajnsku a Guatemale. Podľa agentúry APA spoločnosť podpísala v Lichtenštajnsku prostredníctvom svojej švajčiarskej dcéry Generali Schweiz Holding dohodu o úplnom predaji životnej poisťovne Fortuna Lebens-Versicherung mníchovskej firme FWU. V Guatemale predáva svoj 51-% podiel vo svojom lokálnom partnerovi Aseguradora Generali. Obidve transakcie, ktoré ešte musia schváliť príslušné úrady, sú súčasťou reštrukturalizačnej stratégie. V rámci nej sa chce koncern sústrediť na krajiny s vysokým potenciálom.


Z korupcie obvinený ruský exminister Uľukajev údajne doplatil na provokáciu

Nemusí ísť o boj s korupciou, ale o mocenský boj na najvyšších miestach.

MOSKVA. Ruská prokuratúra požiadala v pondelok súd, aby za vynucovanie si úplatku poslal bývalého ministra pre hospodársky rozvoj Alexeja Uľukajeva do väzenia na desať rokov. Uľukajev je najvyššie postaveným ruským predstaviteľom, ktorého zatkli od roku 1993, pripomína agentúra AP. Zatkli ho vlani v sídle najväčšieho ruského producenta ropy Rosnefť v rámci zákroku Federálnej bezpečnostnej služby (FSB). Po zadržaní označil svoje obvinenie za provokáciu a vinu popieral. Na súde vyhlásil, že šéf Rosnefťu Igor Sečin, dlhoročný spojenec prezidenta Vladimira Putina, ho zavolal do kancelárie v ropnej spoločnosti a dal mu kufrík s peniazmi. Podľa Uľukajeva provokáciu zosnovala FSB. Prokuratúra požiadala súd, aby uznal Uľukajeva za vinného z vynucovania si úplatku vo výške dvoch miliónov dolárov od Sečina, a aby ho poslali na desať rokov do väzenia. Podľa prokuratúry by mal tiež zaplatiť pokutu približne vo výške piatich miliónov dolárov. Uľukajev údajne 14. novembra 2016 prijal dva milióny dolárov za kladné hodnotenie zo strany ministerstva pre hospodársky rozvoj, ktoré umožnilo ropnej spoločnosti Rosnefť "dokončiť dohodu o kúpe 50 percent vládneho podielu" v ropnej firme Bašnefť. Táto kauza vyvolala v Rusku šok, ale aj veľa dohadov. Mnohí sa domnievajú, že nemusí ísť o boj s korupciou, ale o mocenský boj na najvyšších miestach.


Náklady na spustenie tretieho a štvrtého bloku v Mochovciach sa navýšia

Rast nákladov odôvodnili Slovenské elektrárne úpravou harmonogramu.

BRATISLAVA. Slovenské elektrárne zvýšili sumu na podporu spustenia 3. a 4. bloku jadrovej elektrárne Mochovce (EMO) na 29,1 milióna eur, z predchádzajúcich 27,9 milióna eur. Rast nákladov odôvodnili Slovenské elektrárne úpravou harmonogramu a potrebou dodatočných prác, služieb alebo dodávok, vyplýva z údajov zverejnených vo Vestníku verejného obstarávania. Dodávateľ technológie jadrovej elektrárne, česká spoločnosť Škoda JS, mala podľa pôvodných predpokladov ukončiť práce do apríla 2020, súčasná zmluva počíta s termínom 31. decembra 2021. Cenu za vypracovanie a revíziu spúšťacích programov, revíziu projektovej dokumentácie a špeciálne technologické analýzy zvýšili Slovenské elektrárne v tomto roku už štvrtýkrát. Ešte začiatkom júla dosahovala 24,1 milióna eur, no pri obstaraní služieb koncom roka 2013 počítali Slovenské elektrárne s nákladmi na uvedené služby vo výške 20,6 milióna eur. Odkladanie termínov spustenia oboch nových blokov EMO v minulosti kritizovala aj slovenská vláda. V auguste síce kabinet premiéra Petra Pellegriniho (Smer-SD) schválil zvýšenie rozpočtu na dostavbu EMO o 270 miliónov eur, no podľa ministra hospodárstva Petra Žigu (Smer-SD) celú sumu zaplatí hlavný akcionár - taliansky energetický koncern Enel. Vláda požadovala za odkladanie termínu spustenia elektrárne a zvyšovanie nákladov aj vyvodenie personálnej zodpovednosti pre manažérov elektrárne.


Darovanie krvi - všetko, čo potrebujete vedieť

Kto môže darovať krv? Ako sa pripraviť na darovanie a aké choroby a lieky bránia darcovstvu?

BRATISLAVA. Humánne, bezpečné a jednoduché. Darovanie krvi vám zaberie iba hodinu a môže rozhodnúť o záchrane ľudského života. Ročne sa odberu krvi na Slovensku zúčastní zhruba 200-tisíc ľudí. Na prvý pohľad vysoké číslo však treba vnímať v kontexte, ročne sa na Slovensku spotrebuje 180-tisíc transfúznych jednotiek červených krviniek. Na jeden odber pripadá približne 450 mililitrov krvi. „Keď niekto daroval krv len desaťkrát, je to päť litrov krvi, čo môže zachrániť život dvom ľuďom. Stonásobní darcovia možno zachránili viac životov ako niektorí lekári," hovorí prezident Slovenského Červeného kríža, dlhoročný darca krvi a záchranár Viliam Dobiáš. Najviac krvi sa spotrebuje pri operáciách srdca, mozgu a hrubého čreva. Ťažké úrazy s vnútorným krvácaním s bežne vyžiadajú päť až sedem litrov krvi. Na litre sa počíta aj spotreba pri ťažkých popôrodných stavoch a pri operáciách nádorov. Okrem toho, že darovaná krv zachráni iných, prospieva aj samotnému darcovi. Po odbere sa do tela vyplavujú endorfíny, hormóny, ktoré vyvolávajú pocit šťastia. „Ľudia, ktorí pravidelne darujú krv majú nižšie riziko vzniku infarktu,“ hovorí Dobiáš. Na webovej stránke Národnej transfúznej služby sa nachádza zoznam transfúziologických pracovísk alebo miesto mobilného výjazdu a zistite si, v akom čase je možné absolvovať odber. Darcovia musia spĺňať základné kritériá: Trvalo nemôžu darovať krv ľudia, ktorí: Pred odberom musíte piť dostatok tekutín. Deň pred odberom vypite minimálne 2 litre vody, minerálky, čaju, alebo ovocných štiav. Ráno pred odberom vypite aspoň pol litra tekutín. Čierna káva je povolená, polliter čaju je povinný. Rozhodne na odber nechoďte nalačno. Večer ani tesne pred odberom nejedzte tučné jedlá ako sú syry, maslo, smotana a mäso. Vhodné sú ľahké potraviny ako ovocie, zelenina, sucháre a netukové pečivo. Minimálne šesť hodín pred odberom nefajčite, aspoň 12 až 14 hodín nepite alkohol a deň pred odberom sa nevystavujte psychickej a telesnej námahe. Vynechajte tréningy či návštevu posilňovne. Tučné jedlá, alkohol, námaha a niektoré lieky môžu ovplyvniť hladinu pečeňových enzýmov (ALT). Ak budú hodnoty vysoké, ako darcu vás odmietnu. Na odber príďte oddýchnutí, fyzický stav sa totiž odzrkadlí na kvalite krvi. Miesto a časy odberov si môžete skontrolovať na webe Národnej transfúznej služby, kde sa nachádza zoznam transfúziologických pracovísk a odberov v teréne. Po príchode na miesto odberu sa preukážete sa občianskym preukazom a kartou poistenca. Pokiaľ ste už v minulosti odber absolvovali, majte pripravenú aj kartu darcu krvi. Pri každom odbere musí darca nanovo vyplniť dotazník. Zahŕňa osobné identifikačné údaje a dôležité otázky o zdraví, životnom štýle, rizikových faktoroch a prekonaných chorobách. Na otázky je nevyhnutné odpovedať pravdivo, inak riskujete ujmu na svojom zdraví (napríklad epileptikom hrozí vyvolanie kŕčov, pri závažnom srdcovom ochorení zas zlyhanie srdca), alebo ohrozíte život príjemcu, ktorého organizmus býva oslabený. Ak akejkoľvek otázke nerozumiete, opýtajte sa personálu. Samotný odber trvá asi 5 až 15 minút. Celý proces, od registrácie až po poodberové občerstvenie, trvá približne hodinu. Na začiatku odberu môžete na niekoľko sekúnd pocítiť malé bodnutie, no potom by ste už nemali cítiť žiedne nepríjemné pocity.


SaS pre kauzu vysokých cien energií podala ďalšie trestné oznámenie

Fico v kauze vysokých cien energií ľuďom odporučil, aby faktúry roztrhali a čakali na nové s rovnakými cenami ako v minulom období.

BRATISLAVA. Poslanci z SaS Jana Kiššová, Karol Galek a Jozef Rajtár podali v piatok na Generálnu prokuratúru SR trestné oznámenie na neznámeho páchateľa pre podozrenie zo spáchania trestného činu podnecovania a trestného činu zneužívania právomoci verejného činiteľa v kauze vysokých cien energií. Premiér Fico hovorí o nezmyselnom podaní. Poslanci upozornili na to, že od prvého januára tohto roka nadobudla platnosť vyhláška Úradu pre reguláciu sieťových odvetví zo septembra minulého roka, čím začali platiť nové ceny energií pre podnikateľov a domácnosti. „To znamená, že odberateľ, ktorý od 1. januára 2017 spotreboval akékoľvek množstvo energie na základe platnej a účinnej zmluvy s dodávateľom, je povinný uhradiť túto spotrebu za právoplatnú cenu,“ skonštatovali Podľa nich však predseda vlády Robert Fico 23. januára na svojom verejnom facebookovom profile informoval, že vysoké faktúry za plyn, ktoré boli odoslané v januári ľudom na strednom Slovensku, neplatia. Ľuďom odporučil, aby faktúry roztrhali a čakali na nové faktúry s rovnakými cenami ako v minulom období. „Podľa Trestného zákona, kto verejne podnecuje na trestný čin, alebo verejne vyzýva na hromadné neplnenie dôležitej povinnosti uloženej zákonom alebo na jeho základe, alebo na závažné porušovanie verejného poriadku, potrestá s odňatím slobody až na dva roky,“ skonštatovali poslanci. Poslanci sa tiež domnievajú, že mohlo ísť o prekročenie právomoci verejného činiteľa. „O prekročenie právomoci sa jedná, ak sa vykoná činnosť patriaca do právomoci iného verejného činiteľa alebo orgánu,“ uviedli v podaní poslanci. Liberáli preto žiadajú, aby orgány činné v trestnom konaní začali v tejto veci konať a vyšetrili, či konaním určitých osôb mohlo dôjsť k spáchaniu trestných činov. „Rovnako žiadame, aby boli zo strany orgánov činných v trestnom konaní vykonané všetky obvyklé úkony a postupy v záujme zabezpečenia nevyhnutných dôkazov pre trestné konanie, ako aj v záujme objasnenia skutkových okolností potrebných na vydanie uznesenia o začatí trestného stíhania,“ uzavreli Kiššová, Galek a Rajtár. O niektorých predstaviteľoch SaS je podľa premiéra Fica známe, že majú blízko k drogám. "Mám pocit, že to zas trochu prehnali, pretože urobili niečo, čo nemá žiadnu logiku. Vo štvrtok ma odvolávali v NR SR za to, že som vraj konal neskoro a dnes na mňa podávajú trestné oznámenie za to, že som konal," reagoval na oznámenie premiér. "Ja sa k tomu kedykoľvek prihlásim a zopakujem, že vždy budem vyvíjať legitímny politický tlak na inštitúcie, kde nemáme konkrétne právomoci, pretože o cenách (energií) na Slovensku rozhoduje len regulačný úrad," poznamenal Fico. "Veľmi jasne po tom, čo regulačný úrad urobil chybu a prijal nesprávne rozhodnutia, s ktorými sme sa nemohli stotožniť, som dal predsedovi regulačného úradu na výber, že buď to opraví, čo urobil, alebo my využijeme naše legislatívne právomoci - zmeníme príslušnú legislatívu, vytvoríme si nejaký opravný prostriedok alebo niečo iné, čo by umožňovalo zasiahnuť do práce regulačného úradu," zdôraznil. Vláda bude podľa neho naďalej monitorovať, do akej miery sa to, čo regulačný úrad vydal, teda nové nariadenia, vyhlášky a rozhodnutia, aplikuje v praxi. "Keď budeme v tejto oblasti vidieť ďalšie nedostatky, tak budeme jasne a tvrdo pôsobiť, aby sa veci napravili," avizoval predseda vlády. Keby SaS bola vo vláde, podľa Fica by tvrdila, že regulačný úrad je nezávislý. "Chcela by od ľudí, aby zaplatili tie faktúry, ktoré sme my považovali za také, ktoré sa v žiadnom prípade nemohli platiť, pretože obsahovali nezmyselné zálohové platby, napríklad za ističe," dodal predseda vlády.


V Bratislave čistia mesto od nelegálnej reklamy, na novú povolenia nevydávajú

Mesto už odstránilo 60 nelegálnych stavieb, ďalších 30 príde na rad na začiatku budúceho týždňa.

BRATISLAVA. Hoci znižovanie reklamného smogu v hlavnom meste neprinesie zázračné výsledky zo dňa na deň, pozitívny trend je a bude viditeľný. Myslí si to primátor hlavného mesta Ivo Nesrovnal, ktorý na piatkovom brífingu o čistení mesta od nelegálnej vonkajšej reklamy poukázal na to, že mesto sa pri odstraňovaní čiernych reklamných stavieb zameriava v prvom rade na tie, ktoré sú postavené "na hulváta", v parkoch či na iných zelených verejných priestranstvách. "V pondelok (27.3.) začíname odstraňovať ďalších 30 takýchto zariadení, ktoré sa nám podarilo identifikovať ako nelegálne a dostali sme od príslušných stavebných úradov povolenie na odstránenie," uviedol primátor. Od účinnosti novely stavebného zákona, ktorá vstúpila do platnosti v polovici augusta 2016 a stanovuje povinnosť majiteľovi reklamnej stavby preukázať vzťah k pozemku, už mesto identifikovalo 1031 nelegálnych stavieb (z celkového počtu 2800 reklamných zariadení) na pozemkoch v správe mesta. V prípade 450 z nich požiadal magistrát stavebné úrady v mestskej časti o povolenie na odstránenie. "Dostali sme 127 takýchto povolení, približne 60 stavieb sme už aj odstránili, ďalších 30 príde na rad na začiatku budúceho týždňa," dodal Nesrovnal. Verí, že ďalšie povolenia na odstránenie budú prichádzať, hoci podľa jeho slov nie všetky mestské časti a ich stavebné úrady flexibilne spolupracujú s magistrátom. "Napríklad Ružinov sme požiadali o sto povolení, zatiaľ nemám informáciu o tom, že by nejaký súhlas vydal," povedal. Primátor zdôraznil, že mesto žiadny súhlas na ďalšie reklamné zariadenia nevydáva. "Otáčame loď, bilbordy miznú a nebudú pribúdať," povedal. Upozornil, že znižovanie reklamného smogu je beh na dlhú trať, argumentujúc pritom faktami z pasportizácie vonkajšej reklamy, ktorú magistrát nechal vypracovať. "Na území mesta je približne 9800 reklamných zariadení, 2800 na pozemkoch mesta, 1200 na pozemkoch v správe mestských častí, zvyšok je na súkromných pozemkoch, kde právomoci samosprávy nesiahajú," vysvetlil. Ocenil preto i spoluprácu s Asociáciou vonkajšej reklamy (AVR), ktorá má zákonnú kompetenciu odstraňovať nelegálne reklamné stavby aj zo súkromných pozemkov. "Pravidelne komunikujeme, riešime sporné plochy, spoločne podávame podnety na stavebné úrady v prípadoch, ktoré si vyžadujú súčinnosť," uviedol Nesrovnal. Spoluprácu si pochvaľuje aj prezident AVR Ivan Peller. Podľa jeho slov i asociácia združujúca podnikateľov v oblasti vonkajšej reklamy ako napríklad Akzent BigBoard, EuroAwk či Ispa, má eminentný záujem o odstraňovanie nelegálnych stavieb. "Bohužiaľ, niektoré subjekty tu 25 rokov stavali reklamy bez povolenia, preto vnímame veľmi pozitívne minuloročnú novelu stavebného zákona," povedal Peller. "Aj my preto podávame podnety na stavebné úrady, k dnešnému dňu bolo demontovaných viac ako 60 zariadení, na stavebných úradoch je približne 70 až 80 ďalších podnetov," informoval. I on však priznáva, že zmena môže prísť len postupne. "Je tu nahromadený stav za štvrťstoročie, no je dôležité, že je tu spoločná snaha a že sme sa do toho pustili," vyhlásil. AVR bude s mestom spolupracovať aj pri tvorbe manuálu umiestnenia vonkajšej reklamy, ktorú chce Bratislava zostaviť podľa vzoru Viedne. "Máme to predpripravené, no chceme, aby sa k tomu vyjadrili aj odborníci," uviedol Nesrovnal. Zámerom je stanoviť prísne kritériá, ktoré určia, na ktorých mestských pozemkoch vonkajšia reklama môže a, naopak, nesmie byť. Pre zlepšenie celkovej situácie však Nesrovnal apeluje aj na zmenu zákona, ktorý dá samosprávam kompetenciu na svojom území regulovať reklamu i na pozemkoch súkromných vlastníkov.


Pri samovražednom bombovom útoku v Iráne zahynulo 27 vojakov

K útoku sa prihlásila džihádistická skupina Džajš al-Adl.

TEHERÁN. Najmenej 27 príslušníkov elitných iránskych Revolučných gárd zahynulo pri samovražednom bombovom útoku, ku ktorému došlo v stredu na juhovýchode Iránu. Informovala o tom agentúra AP s odvolaním sa na iránske médiá. Skupina Džajš al-Adl (Armáda spravodlivosti) vydala vyhlásenie, v ktorom sa "k zodpovednosti za stredajší teroristický útok na juhovýchode Iránu oficiálne prihlásila", uviedla agentúra FARS. Podľa iránskej štátnej tlačovej agentúry IRNA k stredajšiemu útoku na autobus vezúci príslušníkov elitných Revolučných gárd došlo v provincii Sístán a Balúčistán. Džajš al-Adl Irán považuje za teroristickú skupinu. Vznikla v roku 2012 ako nástupnícka organizácia sunnitskej extrémistickej skupiny Džundalláh (Boží vojaci). Tá v uplynulom desaťročí bojovala za práva sunnitských moslimov v prevažne šiitskom Iráne.


Oprava chladenia na zimnom štadióne bude stáť takmer pol milióna eur

Do začiatku novej sezóny by mal mať štadión Ondreja Nepelu opravený a zrepasovaný chladiaci systém ľadových plôch.

BRATISLAVA. Do začiatku novej hokejovej sezóny by mal mať zimný štadión (ZŠ) Ondreja Nepelu v Bratislave opravený a zrepasovaný chladiaci systém ľadových plôch. Hlavné mesto bude modernizácia systému stáť 468.800 eur bez DPH, práce vykoná spoločnosť Primachlad. Vyplýva to z oznámenia vo vestníku Úradu pre verejné obstarávanie (ÚVO). Súčasťou modernizácie chladiaceho systému je generálna oprava chladiacich kompresorov, výmena riadiaceho systému i čpavkových čerpadiel, taktiež výmena armatúr a ich príslušenstva a výmena dvoch chladiacich veží. V súťaži vyhlásenej na začiatku marca 2018 bola predpokladaná hodnota zákazky 398.849.eur bez DPH. Do súťaže sa zapojili dvaja uchádzači, hodnotiacim kritériom bola cena. Hlavné mesto prostredníctvom svojej príspevkovej organizácie Správa telovýchovných a rekreačných zariadení (STaRZ) podpísalo v pondelok (23.4.) zmluvu so zhotoviteľom. Ten sa v nej zaväzuje dielo dokončiť a odovzdať do 15. augusta 2018. Modernizácia chladiacieho systému ľadových plôch je súčasťou investícií do ZŠ v súvislosti s konaním Majstrovstiev sveta v ľadovom hokeji 2019, ktoré budú v Bratislave a Košiciach. Podľa správy kontrolóra hlavného mesta Petra Šinályho je potrebné do obnovy bratislavského štadióna, ktorý v roku 2011 prešiel rekonštrukciou za vyše 70 miliónov eur, investovať zhruba dva milióny. Nemusí však ísť o konečné číslo. Okrem chladiaceho systému je potrebné pre splnenie nárokov dejiska svetového hokejového šampionátu investovať aj do vzduchotechniky, informačnej kocky, do kúpy rolby, sedadiel, mantinelov či do bezpečnostného systému. Hlavné mesto vyčlenilo v tohtoročnom rozpočte na úpravy ZŠ O. Nepelu 655.000 eur. Pre potreby modernizácie i rekonštrukcie štadióna v súvislosti s budúcoročným šampionátom uvoľnila 500.000 eur aj vláda, rovnakú sumu dostanú i Košice. Na organizáciu šampionátu schválila vláda aj 2,5 milióna eur pre Slovenský zväz ľadového hokeja(SZĽH).


Katolícka charita pomohla takmer sto obetiam obchodníkov s ľuďmi

Od septembra Slovenská katolícka charita prevádzkuje aj Národnú linku pomoci obetiam obchodovania s ľuďmi.

BRATISLAVA. Slovenská katolícka charita za desať rokov pomohla 98 osobám, ktoré sa stali obeťami obchodníkov s ľuďmi a boli im odopierané základné ľudské práva a slobody. Ako pri príležitosti okrúhleho pôsobenia v tejto oblasti informovala hovorkyňa Sylvia Hamadejová, obeťami boli väčšinou Slováci, štyri obete pochádzali z Rumunska a Ukrajiny. Išlo o 56 žien a 42 mužov, z toho troch maloletých chlapcov. "Prostredníctvom Programu podpory a ochrany obetí obchodovania s ľuďmi Ministerstva vnútra SR sme sa spoločne snažili nastaviť služby tak, aby najviac reflektovali potreby konkrétnych ľudí, ktorí sa dostali do rúk obchodníkov," konštatuje projektová manažérka oddelenia STOP obchodovaniu s ľuďmi Jana Verdura. "Desať rokov pomáhame zmierňovať dôsledky neľudského zaobchádzania, služba sa zveľaďuje, posúva dopredu a formuje aj nás, pomáhajúcich pracovníkov. Za každým človekom, ktorého sme stretli počas našej dlhodobej praxe, sa ukrýva smutný, no silný príbeh a náš projekt má stále veľký zmysel,“ doplnila Jana Verdura. Obchodovanie s ľuďmi je druhým najvýnosnejším a najrýchlejšie rastúcim nelegálnym obchodom na svete, je to medzinárodný problém. Odhadom sa ročne v Európe stane obeťami obchodníkov s ľuďmi až 250-tisíc ľudí. Slovensko je krajinou, z ktorej pochádzajú obete obchodovania s ľuďmi, ale aj cez ktorú obchodníci svoje obete prevádzajú. Doposiaľ zaznamenaných najviac prípadov obchodovania s našimi občanmi je vo Veľkej Británii. Najčastejšie Slovákov obchodníci lákajú na výhodnú prácu s ubytovaním a dobrý plat. Obeťami vykorisťovania bývali u nás zväčša ženy, ktoré nútili k prostitúcii. Postupne sa to ale mení, medzi klientmi Slovenskej katolíckej charity je v súčasnosti viac mužov. Tí sa stávajú najmä obeťami nútenej práce a núteného žobrania. Ohrozené sú najmä vylúčené komunity. Obeťami, no aj páchateľmi sú často Rómovia. V posledných rokoch sa objavujú informácie, že aj Slovensko sa stalo cieľovou krajinou, v ktorej dochádza k obchodovaniu s ľuďmi a obeťami sa stávajú Slováci aj cudzinci. Zneužívané na prácu či žobranie boli u nás napríklad ženy z Ukrajiny, Moldavska, Bulharska, Rumunska a potenciálne aj ženy a muži z Vietnamu. Počty obetí na Slovensku či vo svete rastú pre nedostatok pracovných príležitostí, slabé sociálne prostredie, chudobu, pre nízku úroveň vzdelania či pre nedostatok informácií o rizikách spojených s pracovnou migráciou, uvádza tlačová správa.Pred desiatimi rokmi sa pracovníci Slovenskej katolíckej charity v spolupráci s Medzinárodnou organizáciou pre migráciu s podporou rezortu vnútra i ďalších donorov zúčastnili na seminári Porozumieť a konať – obchodovanie s ľuďmi. Podľa Hamadejovej sa tým naštartovala pomoc SKCH v boji proti novodobému otroctvu. Charita sa spolu s ďalšími štyrmi mimovládnymi organizáciami stala priekopníčkou v priamej pomoci obetiam obchodovania s ľuďmi na Slovensku, pričom si začala plniť aj svoju zodpovednosť na poli prevencie. "Uskutočnili sme 475 preventívnych besied v školách, detských domovoch či domovoch na pol ceste, rómskych komunitách, útulkoch pre ľudí bez domova a ženy v núdzi, jednoducho v komunitách, ktoré aj obchodníci najčastejšie lákajú do svojich pascí,“ vysvetľuje Verdura. V tejto oblasti Slovenská katolícka charita zaškoľuje aj rehoľníkov, pracovníkov rómskej misie, kňazov i seminaristov. Slovenskej spoločnosti chce ukázať, ako byť viac vnímavou voči svojmu okoliu, voči potrebám ľudí okolo, dať jej nástroje k tomu, aby vedela identifikovať tento fenomén, privolať pomoc a tak vyslobodiť obeť včas.Projekt STOP obchodovaniu s ľuďmi sa v priebehu desaťročia rozrástol nielen o nových erudovaných pracovníkov, ale aj o rôzne podprojekty, napríklad o program asistovaných dobrovoľných návratov. Od roku 2017 pomohla Charita vrátiť sa do svojich domovov až 11 klientom. "V tomto jubilejnom roku sme začali v septembri prevádzkovať aj Národnú linku pomoci obetiam obchodovania s ľuďmi (0800 800 818), v rámci ktorej sa nám podarilo hneď na začiatku identifikovať tri obete a pomôcť im vrátiť sa na Slovensko. V októbri sme slávnostne otvorili Dom sv. Bakhity – miesto bezpečného ubytovania pre našich klientov. Toto sú momenty, keď sa utvrdzujeme, že aj napriek prekážkam, neúspechom či náročnosti tejto problematiky má naša práca zmysel,“ podotkla Verdura. Výnimočnosť projektu podľa právničky a terénnej pracovníčky Anny Bartošovej spočíva v tom, že pomáha všetkým cieľovým skupinám - ľuďom bez domova, so závislosťou či zdravotným hendikepom, mladým z detských domovov, ale aj starým, bez rozdielu.


V Petržalke žije 24 percent zo všetkých Bratislavčanov. V hlavnom meste klesol počet trestných činov

Štatistický úrad zverejnil údaje v roku 2018 v porovnaní s rokom 2014.

BRATISLAVA. Bratislavská mestská časť Petržalka je najľudnatejšou časťou hlavného mesta, žije v nej až 24 percent všetkých obyvateľov Bratislavy. Vyplýva to z informácií z dokumentu Bratislava v číslach 2019, ktorý tento týždeň zverejnil Štatistický úrad. Z celkového počtu obyvateľov Bratislavy (432 864 - údaj za rok 2018, pozn. SITA) teda žije v najväčšej mestskej časti takmer 104-tisíc obyvateľov. Zo štatistiky ďalej vyplýva, že Podunajské Biskupice sú rozlohou najväčšou mestskou časťou Bratislavy, tvoria 12 percent z celkovej rozlohy 368 kilometrov štvorcových, čiže vyše 44 kilometrov štvorcových. Spomínaná štatistika porovnáva vývoj jednotlivých číselných ukazovateľov v roku 2018 v porovnaní s rokom 2014. V hlavnom meste Slovenska bolo v roku 2018 investovaných do výskumu a vývoja takmer 300 miliónov eur, čo je oproti roku 2014 nárast o 12,4 percenta. V roku 2018 Bratislavčania vyprodukovali 215 705 ton komunálneho odpadu, čo je oproti roku 2014 takmer 12-percentný nárast. Takmer tri štvrtiny tohto množstva však tvoril zhodnocovaný odpad. V Bratislave sa nachádza takmer 750 hektárov verejnej zelene, z toho najviac v okresoch Bratislava II (32,6 percenta) a Bratislava V (28,7 percenta). Čo sa týka cestovného ruchu, v roku 2018 hlavné mesto SR navštívilo takmer 340-tisíc zahraničných hostí, z toho napríklad 19 percent tvorili Austrálčania, 17 percent Nemci, 14 percent Rakúšania či štyri percentá Francúzi. V Bratislave v minulom roku oproti roku 2014 klesol počet dopravných nehôd o 19,4 percenta. Kým v roku 2014 bolo v hlavnom meste SR 1 848 dopravných nehôd, v roku 2018 ich bolo 1 328. Narástol však počet áut, a to o takmer jednu štvrtinu. Ich absolútny počet je za rok 2018 vyše štvrť milióna. Pribudol aj počet motocyklov, a to o 25,4 percenta, ubudol počet nákladných vozidiel o 0,2 percenta a počet lodí sa znížil o 40,1 percenta, aktuálne ich je v Bratislave 109. Zo štatistiky vyplýva, že sa zvýšil aj počet prepravených osôb mestskou hromadnou dopravou (MHD), trolejbusy previezli o 0,4 percentuálneho bodu viac pasažierov ako v roku 2014, električky o 3,4 percentuálneho bodu viac a autobusy o 3,8 percentuálneho bodu viac. Autobusy využila vyše polovica pasažierov, električky prevážajú zhruba 30 percent cestujúcich a trolejbusy takmer 13 percent. Minulý rok oproti roku 2014 stúpol počet poberateľov dôchodkov o 4 percentá, pričom priemerná výška starobného dôchodku Bratislavčana je 545 eur. Počet trestných činoch klesol oproti roku 2014 z celkového počtu 11 589 na 8 101, pričom takmer polovicu z nich objasnili. V roku 2018 bolo v materských školách o 12,5 percenta viac detí ako v roku 2014, v základných školách o viac ako pätinu viac, v gymnáziách narástol počet študentov o 10 percent a v stredných odborných školách o 1,4 percenta. Klesol však počet študentov a absolventov vysokých škôl. V roku 2014 napočítali vyše 65-tisíc študentov a približne 23-tisíc absolventov. V roku 2018 evidovali približne 50-tisíc vysokoškolských študentov a absolventov iba niečo vyše 15-tisíc.


O kúpu štátnych a obecných bytov možno žiadať do konca roka

BRATISLAVA. Nájomníci štátnych a obecných bytov, ktorí majú záujem ich získať do osobného vlastníctva za zvýhodnených podmienok, musia o ich prevod požiadať do 31. decembra tohto roka. V prípade, že nájomca do uvedeného termínu požiada o prevod, vlastník je povinný s nájomcom uzatvoriť zmluvu o prevode vlastníctva bytu do dvoch rokov od doručenia žiadosti. Informovalo o tom v pondelok Ministerstvo dopravy, výstavby a regionálneho rozvoja SR. "Túto možnosť do dnešného dňa využilo 90 percent pôvodných vlastníkov. V súlade s Koncepciou štátnej bytovej politiky do roku 2020 štát pristúpil k stanoveniu konečného dátumu, do ktorého môžu aktuálni nájomcovia bytov, postavených pred rokom 1998, vo vlastníctve miest a obcí požiadať o ich odkúpenie za zvýhodnených podmienok,“ uviedol minister dopravy Árpád Érsek (Most - Híd). Možnosť podať žiadosť o prevod vlastníctva týchto bytov potrvá len do konca tohto roka. Po uvedenom termíne nebude mať vlastník bytu alebo domu povinnosť spomínané nehnuteľnosti nájomcovi predať, resp. predať za zvýhodnených podmienok. Táto úprava sa netýka družstevných bytov. Cena bytu, zastavaného a priľahlého pozemku nesmie presiahnuť cenu vypočítanú podľa zákona o vlastníctve bytov a nebytových priestorov.


Prokuratúra podala obžalobu na muža, ktorý kradol u Kňažka

Herec sa mužovi postavil so zbraňou v ruke a postrelil ho.

BRATISLAVA. Prokurátor podal obžalobu na obvineného Pavla N., ktorý sa mal v januári tohto roka vlámať do rodinného domu bývalého politika a herca Milana Kňažka. Pre TASR to uviedol hovorca Krajskej prokuratúry v Bratislave Michal Šúrek. "Prokurátor Okresnej prokuratúry Bratislava I podal na obvineného Pavla N. obžalobu na Okresný súd Bratislava I pre zločin krádeže v súbehu s prečinom porušovania domovej slobody a prečinom poškodzovania cudzej veci," povedal Šúrek pre TASR. Kňažko v januári potvrdil, že do jeho domu sa dostal zlodej. Herec sa mužovi postavil so zbraňou v ruke a dokonca ho postrelil.


Rezort školstva chce zdvojnásobiť počet asistentov v školách

Talentované deti by mali získať príspevky.

RADNOVCE. Dvojnásobný počet asistentov učiteľa v školách a príspevok pre talentované deti - to majú byť dva hlavné prínosy novely školského zákona pre školy s deťmi zo sociálne znevýhodneného prostredia. Zhodli sa na tom štátny tajomník ministerstva školstva Peter Krajňák a poslanci Národnej rady SR Štefan Vavrek a Ladislav Balódi (obaja Most-Híd) na tlačovej konferencii v Radnovciach v okrese Rimavská Sobota, kde prezentovali legislatívne kroky k podpore detí zo sociálne znevýhodneného prostredia. "Určite najdôležitejšie je to, že sa zvyšuje počet asistentov zo súčasných 254 o približne 184. To je kľúčový moment pre to, aby sa dostala pomoc učiteľom i samotným deťom," zdôraznil Krajňák s tým, že doteraz rezort vynakladal na asistentov učiteľa zo sociálne znevýhodneného prostredia ročne zhruba šesť miliónov eur. Aktuálne zvýšenie ich počtu si podľa neho vyžiada ďalších 2,2 milióna eur. Doplnil tiež, že zároveň znížili pre školy hranicu počtu žiakov pochádzajúcich zo sociálne znevýhodneného prostredia, pri ktorej už musia mať asistenta. Doteraz to bolo 85 žiakov, po novom bude škola musieť zamestnávať asistenta už pri 50 žiakoch zo sociálne znevýhodneného prostredia. Za druhú pozitívnu vec novelizovaného zákona považuje štátny tajomník zvýšenie príspevku pre deti zo sociálne znevýhodneného prostredia. "V súčasnosti je na úrovni 150 eur a zdvihne sa približne na 220 eur. Vždy to bude záležať od toho, koľko detí v hmotnej núdzi v tomto systéme bude," podotkol Krajňák a konkretizoval, že v súčasnosti sa to týka približne 41.000 detí. Treťou zmenou je podľa štátneho tajomníka definícia žiakov zo sociálne znevýhodneného prostredia. Bude ním každý žiak, ktorý je členom domácnosti v hmotnej núdzi. Štvrtou novinkou, ktorá sa týka aj oblasti žiakov so zdravotným znevýhodnením, je možnosť zvýšenia príplatku za prácu v znevýhodnenom prostredí zo súčasných 28,50 eura do 63 eur. Piatou zmenou je zber dát o deťom a ich rodinách i zo Sociálnej poisťovne. Ako pokračoval Vavrek, sám je učiteľom z praxe a vie, čo takéto školy potrebujú. Za dôležitý preto podľa vlastných slov považuje práve príspevok pre talentované deti zo sociálne znevýhodneného prostredia. "Školy budú mať vo svojich rukách, aby pre nadané deti kúpili napríklad športovú obuv alebo husle, čo budú potrebovať," objasnil poslanec. Podľa Balódiho nová legislatíva pomôže riešiť problémy detí v trojuholníku rodič - dieťa - samospráva. "Ja som sa viacej zameral práve na oblasť samosprávy. Je v prvej línii, ktorá robí s deťmi a samosprávy sú vo veľkej miere zriaďovateľmi základných škôl," poznamenal Balódi s tým, že prijatá legislatíva pre ne bude obrovskou pomocou a prínosom z finančného hľadiska i ďalších aspektov.


Neymar sa môže vrátiť už v nedeľu a pomôcť PSG k titulu

PARÍŽ. Brazílsky futbalista Neymar by sa mohol vrátiť do zostavy Paríža St. Germain už v nedeľňajšom ligovom stretnutí s Monacom. Uviedol to tréner úradujúceho majstra Thomas Tuchel. Dvadsaťsedemročný útočník je mimo hry od 23. januára, keď si zlomil kostičku v chodidle. Návrat na trávniky môže osláviť obhajobou titulu v Ligue 1. PSG je na čele tabuľky so sedemnásťbodovým náskokom pred Lille, v hre je ešte osemnásť bodov.


Nigérijská armáda zatkla vyše 400 ľudí, boli napojení na Boko Haram

Dvojtýždňová operácia priniesla najvyšší počet zatknutých bojovníkov na severovýchode krajiny za posledné mesiace.

MAIDUGURI. Nigérijská armáda zadržala viac ako 400 ľudí napojených na extrémistickú skupinu Boko Haram. Bojovníci spolu so ženami a deťmi sa ukrývali na ostrovoch v Čadskom jazere. Dvojtýždňová operácia priniesla najvyšší počet zatknutých bojovníkov Boko Haram na severovýchode Nigérie za posledné mesiace, uviedol plukovník Onyema Nwachukwu. Viacero členov teroristickej organizácie počas zásahu zahynulo, armáda však túto informáciu nespresnila. Medzi zadržanými bolo 167 bojovníkov Boko Haram, 67 žien a 173 detí. Ženy a deti armáda po vyšetrovaní odovzdá úradom a umiestnia ich do utečeneckých táborov. Počas inej operácie zatkli aj ďalších 57 povstalcov. Skupina Boko Haram, v preklade Západné vzdelávanie je zakázané, sa snaží zaviesť v Nigérii islamský štát. Počas svojho osemročného povstania zabili extrémisti už viac než 20-tisíc ľudí. Ich vyčíňanie, ktoré zasahuje aj okolité krajiny, spôsobilo v oblasti rozsiahlu humanitárnu krízu.


Čína varuje, že obmedzenie investícií USA v jej ekonomike poškodí globálne hospodárstvo

Trump uvažuje o vyradení akcií čínskych spoločností z amerických búrz.

PEKING. Čína varovala, že prípadné kroky USA s cieľom obmedziť americké investície v jej ekonomike by poškodili globálnu ekonomiku. Peking sa takto vyjadril v pondelok po správe, že administratíva prezidenta Donalda Trumpa pravdepodobne uvažuje o takých možnostiach, ako je vyradenie akcií čínskych spoločností z amerických búrz. "Extrémny tlak a dokonca pokus o zrušenie čínsko-amerických vzťahov určite poškodí záujmy amerických a čínskych firiem a ľudí, spôsobí to turbulencie na finančných trhoch a ohrozí medzinárodný obchod a rast svetovej ekonomiky," uviedol hovorca čínskeho ministerstva zahraničných vecí Geng Šuang. "Dúfame, že USA budú s Čínou spolupracovať na prehĺbení ekonomickej, obchodnej a finančnej kooperácii," dodal hovorca čínskeho rezortu zahraničia.


Taliban kritizoval mnohočlennú delegáciu vlády na mierových rozhovoroch

V katarskej Dauhe sa má zúčastniť až 250 osôb z radov politkov aj aktivistov.

KÁBUL. Rozhovory Talibanu s delegáciou afganskej vlády, ktoré by sa mali konať 19.-21. apríla v katarskej Dauhe, sú ohrozené po tom, ako sa v stredu zástupcovia militantného hnutia vysmiali plánu vlády vyslať až 250 delegátov. Píše o tom agentúra AFP. Predstavitelia vlády afganského prezidenta Ašrafa Ghaního v utorok oznámili, že na tzv. vnútroafganské rozhovory vyšlú delegáciu pozostávajúcu okrem iného aj z prominentných Afgancov, opozičných politikov a aktivistov občianskej spoločnosti. Konečný zoznam vládnych delegátov však nakoniec pozostáva až z 250 osôb, na čo predstavitelia Talibanu reagovali tým, že to nie je "normálne" a že sa "neplánujú" stretnúť s takým veľkým množstvom ľudí. "Autori tohto kábulského zoznamu si musia uvedomiť, že ide o náležite a detailne pripravovanú konferenciu vo vzdialenej krajine a nie o akési pozvanie na svadbu alebo inú párty v kábulskom hoteli," uviedol v tejto súvislosti hovorca Talibanu Zabíhulláh Mudžáhid. Pakistanský bezpečnostný analytik Rahimulláh Jusúfzaj, špecializujúci sa na Taliban, pre AFP veľkosť vládnej delegácie odôvodnil tým, že "afganská vláda je pod tlakom. Pred nadchádzajúcimi voľbami si nechce nikoho pohnevať. Sú tu spojenectvá, na ktoré nesmie zabúdať." Dodal však, že takýto dlhý zoznam delegátov "nie je realistický" a mal by byť skrátený, keďže sa na ňom nachádzajú aj "ľudia bez reálneho vplyvu". Pakistanský analytik predpokladá, že konferencia bude vo svetle týchto udalostí posunutá, pričom však nebude ľahké nájsť nový termín, keďže už o mesiac sa začína pôstny mesiac ramadán. Násilie je medzitým v Afganistane na vzostupe po tom, ako Taliban začal tzv. jarnú ofenzívu. Zástupcovia afganskej vlády by sa mali na rokovaniach zúčastniť ako súčasť väčšej skupiny prominentných Afgancov. Taliban síce tvrdí, že bude rokovať aj so zástupcami vlády, ale bude ich považovať za "obyčajných" Afgancov. Spojené štáty začali priame rokovania s Talibanom v júli 2018 s cieľom nájsť mierové riešenie konfliktu v Afganistane, ktorý trvá už 17 rokov a medzičasom sa stal vôbec najdlhšou vojnou v amerických dejinách. V poradí šieste kolo rozhovorov americkej delegácie s poprednými predstaviteľmi hnutia Taliban sa začalo v Dauhe 25. februára a trvalo do 12. marca. Podľa Talibanu sa na stretnutiach zoširoka preberali dve témy: stiahnutie všetkých zahraničných vojakov z Afganistanu a to, aby sa krajina nestala bezpečným útočiskom pre teroristov. Taliban dlhodobo odmieta začať priame rokovania s afganskou vládou, ktorú toto islamistické hnutie označuje za bábkový režim.


Fitch zhoršila výhľad a hrozí britskej vláde zhoršením ratingu

Mayová utŕžila ďalší úder, zvyšuje sa riziko tvrdého brexitu.

LONDÝN. Agentúra Fitch formálne upozornila britskú vládu na možné zníženie ratingu Spojeného kráľovstva pre zvýšené riziko jeho vystúpenia z Európskej únie (EÚ) bez dohody. Ide o prekvapujúci krok mimo "bežného kalendára" akcií Fitch. Konkrétne, agentúra zhoršila výhľad ratingu Británie na negatívny. To signalizuje, že v budúcnosti by mohla znížiť aj jej ratingovú známku, aktuálne na úrovni AA. Fitch pritom Londýnu odkázala, že brexit bez dohody o prechodnom období alebo nových vzťahoch s EÚ "podkope" ostrovnú ekonomiku a výsledkom môže byť zníženie ratingu krajiny. Spojené kráľovstvo má vystúpiť z bloku 29. marca, či už s dohodou, alebo bez nej. Fitch naznačila, že rozhodne o jeho ratingu v prvej polovici tohto roka. "Brexit bez dohody povedie k výraznému narušeniu ekonomických a obchodných vyhliadok Spojeného kráľovstva, prinajmenšom v krátkodobom časovom horizonte," uviedla agentúra. Vo svojom vyhlásení pritom poukázala na "zvýšenú neistotu" a dodala, že vyhnutie sa chaotickému odchodu by mohlo odstrániť riziko zníženia ratingu. Obavy z ekonomickej budúcnosti Británie vzrastajú, keďže premiérka Theresa Mayová sa snaží získať nové ústupky od EÚ, aby mohla najneskôr na budúci týždeň predložiť upravenú zmluvu o "rozvode" na hlasovanie v Dolnej snemovni. V stredu pritom utŕžila ďalší úder od troch vysokopostavených členov svojej Konzervatívnej strany, ktorí z nej vystúpili. Fitch uviedol, že priestor na opätovné prerokovanie dohody o odstúpení od európskej zmluvy sa zdá byť obmedzený. A vláda bude musieť získať podstatne širšiu podporu, aby dosiahla schválenie dohody pred termínom brexitu 29. marca. A hoci je možné posunúť termín odchodu Británie z bloku, takýto krok si vyžaduje súhlas členských štátov EÚ.


SNS hovorila o predčasných voľbách, zariadi sa podľa dohody koalície

Podpredseda SNS Jaroslav Paška potvrdil, že SNS ráta s letným aj jesenným termínom.

BRATISLAVA. Národniari z SNS už hovorili o dátumoch prípadných predčasných volieb. Pripravení sú aj na letný termín, možné je aj spojenie s komunálnymi voľbami. Všetko však bude závisieť od dohody koaličných lídrov a ďalšieho vývoja situácie. Potvrdil to prvý podpredseda SNS Jaroslav Paška. "Hľadali sa dátumy," uviedol Paška, podľa ktorého ak by malo dôjsť k predčasným voľbám, mohol by sa nájsť čo najskorší termín. "Sme pripravení aj na letný termín, ale musíme vedieť, či bude podpora," doplnil s tým, že je možné aj spojenie s komunálnymi voľbami. Podľa Pašku sa čaká na dohodu lídrov. Majú sa dohodnúť na spoločnom postupe. "Zatiaľ dohoda nie je. Čakáme, či sa to vyrieši a ak nie, tak čakáme, či Most-Híd začne konať samostatne," uviedol. Ak Most-Híd odíde z koalície, SNS to bude rešpektovať. Predseda SNS Andrej Danko na sociálnej sieti napísal, že akékoľvek úvahy o stanovení termínu predčasných parlamentných volieb sú nateraz predčasné. SNS o nich bude rokovať až vtedy, ak dôjde k pádu vlády, resp. jej nefunkčnosti, prípadne k nefunkčnosti koalície.


Kchun-lun s Bondrom v zostave prehral na ľade Chabarovsku

Amur triumfoval tretíkrát v štyroch dueloch.

MOSKVA. Červená hviezda Kchun-lun v zostave so slovenským útočníkom Dávidom Bondrom prehrala vo štvrtkovom stretnutí Kontinentálnej hokejovej ligy (KHL) na ľade Amuru Chabarovsk 2:3. Amur po biednom vstupe do sezóny dosiahol tretie víťazstvo v štyroch zápasoch. Magnitogorsk ukončil sériu štyroch prehier, keď pred domácimi priaznivcami zvíťazil nad Lokomotivom Jaroslavľ 5:3. Pre hráčov Metallurgu to bola len tretia výhra v sezóne a figurujú na poslednom 12. mieste Východnej konferencie. Nedarí sa ani Jaroslavľu, ktorý nazbieral v dvanástich dueloch tiež iba osem bodov a na Západe je predposledný. Hokejisti Viťazu Podoľsk triumfovali na ľade CSKA Moskva 2:1 a posunuli sa na čelo Západnej konferencie i celej súťaže. Góly: 4. H. Zohorna, 14. Vl. Ušenin, 46. T. Zohorna - 15. Wong, 37. C. Kane Góly: 7. Pakarinen, 28. Starčenko - 17. Schroeder Góly: 8. Rasmussen, 34. Rasmussen, 48. Verešagin, 52. Paršin, 60. Kuľomin - 32. Lander, 42. Averin, 59. Lander Dinamo Minsk - Čeľabinsk 5:3 (2:0, 2:1, 1:2) Góly: 5. Kazjanin, 6. Stepanov, 29. Gragnani, 38. Pare, 60. Prince - 28. Virtanen, 46. Mansurov, 53. Glinkin Góly: 11. Sekáč - 31. Jormakka, 37. Aaltonen


Hrdina Škrtel. V úplnom závere  rozhodol o výhre svojho tímu
 Fortuna liga

Rebríček strelcov
 II. liga SR
 Premier League
 La Liga
 Serie A
 Bundesliga
 Ligue 1
 Česká liga
Škrtel v Turecku

ANKARA. Slovenský futbalista Martin Škrtel rozhodol gólom v prvej minúte nadstaveného času o domácom víťazstve Basaksehiru Istanbul v sobotňajšom stretnutí ôsmeho kola tureckej ligy nad Göztepe 2:1. Po rohovom kope sa lopta po viacerých hlavičkách a zmätku v obrane hostí dostala na rohu päťky na nohu bývalého kapitána slovenskej reprezentácia, ktorý ju poslal do siete. Basaksehir s jeho prispením dosiahol tretie víťazstvo za sebou. Súper Slovana Bratislava v K-skupine Európskej ligy Besiktas Istanbul remizoval na ihrisku Ankaragücü 0:0.


Evanjelickí biskupi odsúdili extrémizmus. Problémy ľudí podľa nich nevyrieši

Biskupi vnímajú že mnohí frustrovaní ľudia túžia po vodcoch, ktorí problémy vyriešia mávnutím čarovného prútika.

BRATISLAVA. Vodcovia, po ktorých túžia frustrovaní ľudia, podľa evanjelických biskupov radikálnym a extrémistickým konaním skôr život v spoločnosti skomplikujú. Ako napísala trojica evanjelických biskupov v pastierskom liste, ktorý sa v nedeľu číta počas Služieb Božích v evanjelických chrámoch, prorocké slovo „nie vojenskou mocou, ani silou, ale mojím Duchom“ platí aj do prostredia spoločnosti. „Vnímame, že aj v nej mnohí frustrovaní ľudia túžia po vodcoch, ktorí problémy spoločnosti vyriešia mávnutím čarovného prútika, avšak svojím radikálnym a extrémistickým konaním skôr život v spoločnosti skomplikujú. Varujme sa takýchto prejavov! Mnohokrát túžime po veľkých zmenách, ale zabúdame, že vždy sa začínajú od jednotlivcov vedených Duchom. Päťsté výročie reformácie nám to v osobe Dr. Martina Luthera chce nanovo pripomenúť. Ak túžime po zmene v cirkvi alebo v spoločnosti, pamätajme, že sami musíme byť zmenou, ktorú chceme vidieť,“ zdôraznili biskupi. Ľudia často podľa biskupov chcú, aby zmena prebehla rýchlo a podľa ich predstáv. „Radi vsadia na lídrov, ktorí sú nekompromisní a snažia sa všetko vtesnať do nimi želanej podoby. Avšak radikálne, vynútené a na majstrovstve človeka založené snahy o zmenu sú vždy odsúdené na zánik. Sviatky zoslania Ducha Svätého sú svedectvom o tom, že zmena prichádza ako ´dar zhora´ tam, kde sú ľudia poslušní Kristovmu príkazu,“ pripomínajú.Sviatky zoslania Ducha Svätého na apoštolov, ktoré si dnes kresťania pripomínajú, podľa evanjelických biskupov pripomínajú vznik kresťanskej cirkvi. Pôsobením Ducha Svätého došlo k radikálnej zmene najprv v živote Ježišových učeníkov, a potom skrze ich zvesť o ukrižovanom a vzkriesenom Ježišovi sa otvorili pre „vanutie Ducha“ srdcia mnohých ľudí. „Frustrovaní, ustráchaní a tajne sa schádzajúci učeníci sú zrazu nebojácni, verejne pôsobiaci svedkovia Kristovho vzkriesenia. Tí, ktorí odmietli Ježiša, zrazu rozumejú ceste spásy, dávajú sa krstiť a vytvárajú prvý kresťanský zbor,“ pripomenuli biskupi. Evanjelickí biskupi si uvedomujú potrebu takýchto zmien aj v dnešných časoch. „Dnes tiež existujú ľudia, ktorí by svoju vieru radi prezentovali iba za múrmi kostolov. Nechýbajú ani ustráchaní, ktorí by sa pre postoje viery neradi spoločensky znemožnili. Existujú aj frustrovaní, ktorí sú sklamaní z toho, že sa veci nedejú podľa ich predstáv. Ľudia pod vplyvom všetko relativizujúcej postmoderny a konzumu prestávajú rozumieť ceste spásy,“ napísala trojica biskupov Miloš Klátik, Milan Krivda a Slavomír Sabol. Také skutočnosti volajú podľa nich po zmene.Biskupi pripomínajú, že mocou Božieho Ducha, ktorý je podľa Nicejského vierovyznania „Pánom a Darcom života“ sa dejú zmeny, ktoré oživujú spoločenstvo. „Preto sme slávením svätodušných sviatkov pozvaní otvoriť sa v poslušnosti viery Jeho pôsobeniu v našich životoch. Duch Svätý – ´oheň zhora´ – je zdrojom premeny pre každého človeka i spoločenstva (Sk 2, 3). On spaľuje všetko nečisté v nás, roztápa naše ľadové srdcia, napĺňa ho teplom Kristovej lásky a vyžaruje svetlo, ktoré osvecuje naše chodníky,“ konštatujú biskupi.


Macron sa usiluje o zblíženie s Nemeckom, tvrdí analytik

Vzťahy s Nemeckom zostávajú veľmicitlivou témou, Macron ako prvý  navrhuje kompromis.

BRUSEL. Nové nastavenie francúzsko-nemeckých vzťahov založených na kompromisoch a podobný postoj k eurozóne navrhuje francúzsky prezidentský kandidát Emmanuel Macron. Poukázal na to analytik Inštitútu pre európsku politiku EUROPEUM Martin Michelot. Ekonomický program jeho súperky z Národného frontu (FN) Marine Le Penovej považuje za hrozbu pre francúzsku ekonomiku. "Macron sa snaží obnoviť dôveryhodné vzťahy s Nemeckom, preto sa jeho postoj k euru tak podobá na postoj Berlína," konštatoval Michelot. Dodal, že stabilita eurozóny prospieva Francúzsku, preto sa Macron usiluje o zbližovanie s Nemeckom. Víťaz prvého kola francúzskych prezidentských volieb navrhuje vo svojom volebnom programe spoločný rozpočet, parlament a stáleho ministra financií eurozóny. Podľa analytika sa tento plán nápadne podobá na predstavu Nemecka o budúcnosti eurozóny. "Vzťahy s Nemeckom zostávajú veľmi konfliktnou a citlivou témou a Macron ako prvý kandidát navrhuje namiesto vojny a konfliktu hľadanie kompromisov," uviedol Michelot. Zašpekuloval, že Macron sa možno bude pokúšať o to, aby eurozónu riadil práve Francúz. Nemecko-francúzske vzťahy označil za dlhodobú spornú tému prezidentských volieb. "Sarkozy v roku 2007 aj Hollande v roku 2012 vyhrali na základe návrhu zásadnej zmeny vzťahov s Nemeckom a chceli, aby Francúzsko prebralo vedenie eurozóny i pozíciu lídra EÚ. To, že sa to nepodarilo, naštrbilo kredibilitu oboch prezidentov, ale posilnilo FN, ktorý si dovoľuje povedať, že dominancia Nemecka škodí Francúzsku, a preto treba odísť z EÚ, aby sme sa tejto dominancie zbavili," zhrnul analytik. Marine Le Penová na rozdiel od svojho súpera avizuje návrat k mene frank, ktorý by používali Francúzi doma, a paralelné fungovanie eura pri medzinárodných transakciách. Tiež navrhuje vypovedanie Schengenskej dohody a referendum o odchode z Únie, ktorým podmienila svoje zotrvanie vo funkcii v prípade zvolenia za prezidentku. "Myslím si, že Le Penová vníma Nemecko ako možného partnera len v Európe bez EÚ," uviedol Michelot. Monetárna reforma navrhovaná kandidátkou FN by podľa neho priniesla neistotu, pokles miezd a celkovo jej program označil za "ekonomickú katastrofu pre Francúzsko". Spochybnil aj Le Penovej plán na jednostranné zatvorenie hraníc, ktorý považuje za ťažko vysvetliteľný pre ostatných členov Únie. "Je to aj právny problém. Podľa zmluvy o Schengene nemôžeme zatvoriť hranice bez pádnych dôvodov," dodal analytik. Pravdepodobnosť, že by Francúzsko skrz referendum odišlo z EÚ považuje za veľmi malú. "Francúzi v prieskumoch ale uvádzajú, že z inštitúcií najviac veria NATO a EÚ," uviedol Michelot s tým, že po brexite obyvatelia krajiny v sondážach boli za zotrvanie Francúzska v Únii. Keby predsa len došlo k vypísaniu referenda o členstve v EÚ, očakáva, že za zotrvanie v spoločenstve by sa vyjadrili pravicoví Republikáni (LR) a celá ľavica okrem priaznivcov Jeana-Luca Mélenchona. "Francúzi by podľa mňa za odchod z EÚ nehlasovali," zhrnul Michelot.


Kapacita škôlok sa zvýši o vyše šesťtisíc miest

Na schválenie žiadosti stačil projektový zámer, očakáva sa vyčerpanie 77 miliónov eur.

BRATISLAVA. V materských školách na celom Slovensku pribudne 6163 nových miest. Kapacita škôlok sa zvýši prostredníctvom projektov úspešných žiadateľov vo výzve o dotácie z fondov Európskej únie (EÚ) v rámci Integrovaného regionálneho operačného (IROP). V rámci dvoch kôl žiadostí sa o nenávratný finančný príspevok na zvýšenie kapacít infraštruktúry materských škôl uchádzalo 307 projektov samospráv. "Z nich sme schválili 207 projektov za 63,33 milióna eur," informovala ministerka poľnohospodárstva a rozvoja vidieka Gabriela Matečná. Agrorezort je riadiacim orgánom operačného programu. "Dotácie pomôžu i skrášliť škôlky a zlepšiť ich technické vybavenie," dodala ministerka poukazujúc na to, že prostriedky môžu byť použité nielen na výstavbu nových a prístavbu existujúcich objektov MŠ, no aj na ich dispozičnú úpravu, zníženie energetickej náročnosti a tiež na obstaranie materiálno-technického vybavenia. Zvyšovanie kapacít infraštruktúry materských škôl bola úplne prvá eurofondová výzva z IROP-u, ktorú agrorezort spustil v tomto volebnom období. "Zaviedli sme úplne nový spôsob schvaľovania. Výber prebiehal v dvoch krokoch. V prvej fáze žiadatelia predkladali len projektové zámery. Nemuseli tak robiť nákladné projektové dokumentácie ani zložité verejné obstarávania. Až keď boli úspešní, začali pripravovať žiadosti vrátane stavebných povolení," pripomenula Matečná. Celkovo je v rámci operačného programu na zvyšovanie kapacity materských škôl vyčlenených vyše 77 miliónov eur. "K dispozícii je teda ešte takmer 14 miliónov eur, ale odhadujeme, že vzhľadom na veľký záujem čoskoro financie vyčerpáme," povedal generálny riaditeľ sekcie programov rozvoja vidieka Ministerstva pôdohospodárstva a rozvoja vidieka (MPRV) SR Marek Mitošinka. MPRV kompletne zverejňuje zoznam schválených aj neschválených žiadostí o nenávratný finančný príspevok.


Rusko a Turecko podpísali dohodu o zrušení sankcií. Paradajkové embargo ostáva

Rusi zaviedli sankcie po zostrelení stíhačky pri turecko-sýrskych hraniciach.

MOSKVA / ISTANBUL. Rusko a Turecko v pondelok podpísali spoločné vyhlásenie o vzájomnom zrušení obchodných obmedzení. Tie Rusko prijalo predvlani po tom, čo turecké stíhačky pri turecko-sýrskych hraniciach zostrelili ruský bombardér. Rusko však naďalej bude chrániť svoj trh pred dovozom paradajok z Turecka. Pod vyhlásenie sa podpísali podpredsedovia vlád oboch krajín Arkadij Dvorkovič a Mehmet Simsek. Ceremónie v Istanbule sa zúčastnili aj premiéri Dmitrij Medvedev a Binali Yildirim, uviedla agentúra Interfax. Rusko zatiaľ zachováva obmedzenia na dovoz paradajok z Turecka, oznámil premiér Medvedev podľa agentúry TASS. "Dohodli sme sa s tureckou stranou, že budeme postupovať zrkadlovo. Pokiaľ ide o (zrušenie obmedzení na dovoz) tovar, tak ide hlavne o ovocie a zeleninu s výnimkou paradajok, u ktorých sme si vyhradili toto stanovisko v súvislosti s investíciami, ktoré sme vložili do odvetvia, a ktoré by sa podľa nášho súdu nemali premárniť," vysvetlil. Denník Kommersant pripomenul, že nejde len o ruské obmedzenia. Turecko v marci zaviedlo antidumpingové clá na dodávky ruskej pšenice a kukurice vo výške 130 percent, ako aj u ďalších plodín a výrobkov, hoci s nižšou sadzbou. Medvedev sa v Istanbule zúčastnil summitu Organizácie krajín čiernomorskej ekonomickej spolupráce a v rámci neho sa stretol so svojím tureckým partnerom aj s prezidentom Recepom Tayyipom Erdoganom. Práve Erdogan začiatkom mesiaca pred schôdzkou so svojím ruským náprotivkom Vladimirom Putinom vyzval Rusko, aby v záujme definitívnej normalizácie vzájomných vzťahov okamžite zrušilo zostávajúce obchodné sankcie proti Turecku. Moskva zaviedla sankcie v novembri 2015 v reakcii na incident, pri ktorom turecké stíhačky zostrelili nad turecko-sýrskou hranicou ruské lietadlo Su-24. Bombardér, pôsobiaci v rámci ruského zoskupenia v Sýrii, podľa tureckej verzie udalostí narušil turecký priestor, čo ruská strana poprela. Po zostrelení stroja sýrski povstalci podporovaní Tureckom zastrelili jedného z dvoch pilotov a zabili ďalšieho ruského vojaka pri operácii na záchranu druhého pilota. Moskva a Ankara sa znova zblížili po Erdoganovom ospravedlnení za smrť ruského pilota vlani v júni, a tiež po nevydarenom pokuse o prevrat v Turecku vlani v júli.


Francúzi už nejedia toľko sendvičov ako kedysi, uprednostňujú skôr burgre

Vo Francúzsku sa vlani predalo okolo 1,2 miliardy šunkových sendvičov, zatiaľ čo burgerov sa predalo až 1,4 miliardy kusov.

PARÍŽ. Prieskumy nálad spotrebiteľov vo Francúzsku naznačujú, že pokiaľ ide o rýchle občerstvenie, Francúzi začali pred svojím klasickým sendvičom s maslom a šunkou dávať prednosť burgerom amerického typu. Zo štúdie konzultačnej spoločnosti Gira Conseil vyplýva, že v roku 2017 sa vo Francúzsku predalo okolo 1,2 miliardy šunkových sendvičov, zatiaľ čo burgerov sa predalo až 1,4 miliardy kusov. Štúdia naznačuje, že celkovo sa zvyšuje predaj sendvičov i burgerov. V prípade bagety s maslom a šunkou je však rast pomalší - v roku 2017 dosiahol 1,3 percenta, zatiaľ čo predaj burgerov stúpol až o deväť percent. Napriek nárastu počtu skonzumovaných sendvičov v tomto roku "sú (ich) zlaté roky dávno preč", konštatuje sa v štúdii. Kým v roku 2012 predstavoval podiel šunkových sendvičov na trhu s rýchlym občerstvením vo Francúzsku 62 percent, v priebehu nasledujúcich piatich rokov sa znížil o viac ako 11 percent. Mnohí majitelia reštaurácií si v tejto súvislosti kladú otázku, či americký burger časom nevytlačí aj ďalšie francúzske "rýchle" jedlo: steak s hranolčekmi.


Rosnefť kúpil indickú ropnú firmu Essar Oil

Rosnefť získal v Essar Oil približne polovicu, druhá polovica pripadla partnerom.

BOMBAJ, MOSKVA. Ruský ropný koncern Rosnefť spoločne s partnermi prevzal druhú najväčšiu indickú ropnú firmu Essar Oil. Kúpna cena predstavuje 12,9 miliardy dolárov (10,99 miliardy eur) a ide o najväčšiu zahraničnú priamu investíciu v Indii, uviedla dnes materská firma Essar Group. Rosnefť získal v Essar Oil približne polovicu, druhá polovica pripadla partnerom, ktorými sú obchodník s komoditami Trafigura Group a moskovský investičný fond United Capital Partners . Akvizícia bola oznámená vlani v októbri, takže jej uzavretie trvalo vyše 10 mesiacov. Rosnefť prvýkrát potvrdil, že rokuje o kúpe Essar Oil už pred vyše dvomi rokmi. Najväčšiemu ruskému producentovi ropy a jednému z najväčších obchodníkov s komoditami sa otvára prístup na indický trh. Predaj zasa pomôže Essar Group znížiť svoj dlh a sústrediť sa na oceliarske operácie. Essar Oil ťaží ropu a plyn, v meste Vadinar prevádzkuje jednu z najväčších rafinérií v Indii a vlastní sieť 3500 čerpacích staníc. Rosnefť získal vo firme podiel 49,13 %. Rovnaký podiel získali Trafigura a UCP.


Španielsko dalo osem gólov Lichtenštajnsku, Weissovo Gruzínsko odštartovalo prehrou

Čoskoro 52-ročný bratislavský rodák Weiss (nar. 22. septembra 1964) vedie Gruzínsko od marca 2016.

TBILISI. Gruzínsko vedené slovenským trénerom Vladimírom Weissom odštartovalo kvalifikáciu o postup na futbalové majstrovstvá sveta 2018 do Ruska pondelňajšou domácou prehrou v D-skupine s favorizovaným Rakúskom 1:2. Skóre stretnutia v Tbilisi otvoril v 16. min hosťujúci stopér Martin Hinteregger, rozhodujúci gól dal pred prestávkou kanonier Marc Janko. Po zmene strán domáci stredopoliar Žano Ananidze iba znížil. V "déčku" sú aj Wales, Moldavsko, Srbsko a Írsko. Čoskoro 52-ročný bratislavský rodák Weiss (nar. 22. septembra 1964) vedie Gruzínsko od marca 2016, s národnou federáciou podpísal kontrakt do spomenutého svetového šampionátu. Španielski futbalisti vyhrali aj druhý zápas pod vedením nového trénera Julena Lopeteguiho. Na úvod kvalifikácie MS 2018 deklasovali Lichtenštajnsko 8:0. Dvoma gólmi sa na Estadio Reino v Leone prezentovali Diego Costa, Alvaro Morata i David Silva.  V G-skupine nezaváhali ani Taliani, ktorí triumfovali v Haife nad domácim Izraelom 3:1. Hostia viedli po polhodine hry, keď sa presadili Graziano Pelle a Antonio Candreva, ale potom inkasovali a od 55. minúty dohrávali bez vylúčeného Giorgia Chielliniho. Strata bodov pre favorita sa nekonala, gólovú poistku pridal v 83. min Ciro Immobile. Na čele D-skupiny sa usadil Wales. Po presných zásahoch Sama Vokesa, Joea Allena a Garetha Balea, ktorý sa presadil v závere aj z penalty, vyhrali v Cardiffe nad Moldavskom presvedčivo 4:0.  Zápas Albánsko - Macedónsko nedohrali, v 80. min bol za stavu 1:1 prerušený pre silný lejak. Záverečný približne 15-minútový úsek duelu dohrajú obe mužstvá v utorok 6. septembra od 14.00 SELČ. V I-skupine sa zrodili tri nerozhodné výsledky 1:1. Kosovo vo svojom historicky premiérovom kvalifikačnom vystúpení remizovalo vo Fínsku, gól hostí strelil v 60. minúte Valon Beriša z pokutového kopu. Chorvátsko sa rozišlo zmierlivo s Tureckom a víťaza nemalo ani meranie síl Ukrajina - Island. TBILISI Gruzínsko - Rakúsko 1:2 (0:2) Góly: 79. Ananidze - 16. Hinteregger, 42. Janko CARDIFF Wales - Moldavsko 4:0 (2:0) Góly: 51. a 90.+ Bale (druhý z pok. kopu), 38. Vokes, 44. J. Allen  BELEHRAD Srbsko - Írsko 2:2 (0:1) Góly: 62. F. Kostič, 69. Tadič (z pok. kopu) - 3. Hendrick, 81. D. Murphy G-skupina: LEÓN Španielsko - Lichtenštajnsko 8:0 (1:0) Góly: 10. a 67. Diego Costa, 59. a 90.+ David Silva, 82. a 83. Morata, 55. Sergi Roberto, 60. Vitolo ŠKODRA Albánsko - Macedónsko 1:1 - prerušené v II. polčase pre prudký dážď Góly: 9. Sadiku - 51. Alioski HAIFA Izrael - Taliansko 1:3 (1:2) Góly: 35. Ben Haim II - 14. G. Pellé, 31. Candreva (z pok. kopu), 83. Immobile, ČK: 55. Chiellini (Taliansko) po 2. ŽK I-skupina: TURKU Fínsko - Kosovo 1:1 (1:0) Góly: 18. Arajuuri - 60. V. Berisha (z pok. kopu), rozhodovali: Ivan Kružliak - Tomáš Mókoš, Ondrej Brendza (všetci SR) ZÁHREB Chorvátsko - Turecko 1:1 (1:1) Góly: 44. Rakitič (z pok. kopu) - 45.+ Hakan CalhanogluKYJEVUkrajina - Island 1:1 (1:1)Góly: 41. Jarmolenko - 6. Finnbogason


Korčok: Merkelová so Slovenskom o migrantoch nerokovala

Kancelárka sa obrátila na tie krajiny, z ktorých migranti do Nemecka prichádzajú, povedal Korčok.

DARNEY, BRATISLAVA. Nemecká kancelárka Angela Merkelová vôbec nerokovala so Slovenskom o urýchlenom návrate migrantov z Nemecka do toho štátu EÚ, kde boli zaregistrovaní. Pre slovenských novinárov to v sobotu na palube lietadla z francúzskeho Darney do Bratislavy povedal štátny tajomník Ministerstva zahraničných vecí a európskych záležitostí SR Ivan Korčok. Reagoval tak na správu agentúry DPA, ktorá sa odvoláva na kancelárkin list určený koaličným partnerom - vrcholným politikom Kresťanskosociálnej únie (CSU) a Sociálnodemokratickej strany Nemecka (SPD). DPA v nej napísala, že Merkelová získala od 14 krajín - vrátane Maďarska, Česka a Poľska - prísľub dohody o urýchlenom návrate migrantov z Nemecka do štátu Európskej únie, kde boli pôvodne zaregistrovaní. Slovensko v údajnej zamýšľanej dohode nefigurovalo. "Kancelárka Merkelová sa logicky obrátila na tie krajiny, z ktorých migranti do Nemecka prichádzajú, to je celé. Keďže zo Slovenska do Nemecka migranti neprichádzajú, logicky sa na nás nemohla kancelárka obrátiť, takže to je celé a je to absolútny nezmysel," povedal Korčok. Potvrdil tak skoršie vyjadrenie predsedu vlády SR Petra Pellegriniho (Smer-SD). Slovenský premiér ešte na štvrtkovej (28.6.) tlačovej konferencii na summite EÚ v Bruseli povedal, že téma uzatvorenia takejto bilaterálnej dohody medzi SR a Nemeckom o vracaní migrantov z Nemecka do krajín, kde boli zaregistrovaní, na zasadnutí Európskej rady ani len nezaznela. Uviedol pritom, že ak by Slovensko takúto dohodu uzavrelo, bolo by to z našej strany len "teatrálne gesto", keďže zo Slovenska do Nemecka nijakí migranti neprúdia. Informáciu DPA o takejto dohode medzičasom dementoval i český premiér Andrej Babiš s tým, že "o ničom takom sa nerokovalo". Poprel ju aj predseda maďarskej vlády Viktor Orbán, ktorý povedal, že ide o bežnú "politickú kačicu". Merkelová v piatok na summite EÚ oznámila, že Španielsko a Grécko sú pripravené prevziať migrantov, ktorí ich úrady požiadali o azyl, ale neskôr boli zachytení na nemecko-rakúskych hraniciach.


Rakúsky minister chce zrušiť sociálne dávky pre cudzincov v prvých piatich rokoch

VIEDEŇ. Rakúsky minister zahraničných vecí a integrácie Sebastian Kurz chce zrušiť sociálne dávky pre cudzincov z krajín EÚ v prvých piatich rokoch. Myslí si tiež, že nezamestnaní by mali odísť do tých krajín, kde si nájdu prácu, povedal v dnešnej relácii verejnoprávnej televízie ORF Pressestunde. Kurz sa nedomnieva, že tieto návrhy idú proti základným slobodám Európskej únie. "Vôbec nie, ja ich chránim," vyhlásil. Ľudia, ktorí pracujú v Rakúsku, aj tak nedostávajú dávky sociálnej pomoci. V prípade podpory v nezamestnanosti - a nepriamo aj pomoci v núdzi - ide o plnenie poistného. "Najprv musíte vložiť, aby ste si mohli vybrať," vysvetlil Kurz. Na päťročnom období však netrvá. "O tom sa dá samozrejme rokovať," povedal ľudovecký minister, ktorý chce v tejto otázke nájsť spoločnú reč so sociálnodemokratickým kancelárom Christanom Kernom. V utečeneckej politike uprednostňuje Kurz naďalej individuálne opatrenia prijímané jednotlivými štátmi - najmä v prípade, ak by Turecko vypovedalo dohodu s EÚ. Ľuďom, ktorí hľadajú bezpečie, ho treba poskytnúť. Nesprávne však podľa neho je prijímať ľudí len na základe očakávania, že v Európe nájdu podmienky pre lepší život. So spomínanými návrhmi Kurza však vyslovili nesúhlas tak sociálni demokrati, ako aj zelení a predstavitelia liberálnej strany NEOS. Podľa hovorkyne zelených Evy Glawischnigovej sú prejavom neschopnosti ministra európskej krajiny, ktorý tým navyše ohrozuje postavenie Rakúska a postupne prechádza na pozície krajne pravicových slobodných.


AKTUALIZOVANÉPri nehode vojenskej Tatry sa zranilo sedemnásť vojakov

Na mieste nehody zasahovali dva vrtuľníky a päť sanitiek.

MOČIAR. Sedemnásť profesionálnych vojakov utrpelo zranenia pri nehode vojenskej Tatry 815 v priestore Vojenského útvaru Močiar. Ide o vojakov z Krídla velenia a riadenia prieskumu Vzdušných síl Ozbrojených síl SR. O nehode informovala hovorkyňa ministerstva obrany Danka Capáková. "Jeden vojak utrpel ťažké zranenia, päť z nich stredne ťažké a zvyšok ľahké," povedal Boris Chmel, hovorca Operačného strediska záchrannej zdravotnej služby s tým, že ide o konečné čísla. Vojaci prevážaní vrtuľníkom utrpeli zranenia hlavy, hrudníka či chrbtice. Zranených zhromaždili po nehode na ploche, ktorú vytvorili ďalej od miesta kde došlo k prevráteniu nákladného auta, keďže k nemu prišlo v náročnom teréne. Traja museli byť do nemocníc transportovaní letecky. Ako informovala hovorkyňa Air - Transport Europe Zuzana Hopjaková, k nehode boli privolané záchranárske vrtuľníky z Banskej Bystrice a Nitry. Posádka leteckých záchranárov z Nitry si prevzala ťažšie zraneného 32-ročného pacienta, ktorý utrpel poranenie hrudníka a chrbtice. Posádka z Banskej Bystrice si po prílete prevzala ďalšiu ťažko zranenú pacientku. Išlo o 36-ročnú ženu s poranením hlavy. Bola krátkodobo v bezvedomí, dezorientovaná, na okolnosti nehody si nepamätala. Po odovzdaní pacientky na urgentnom príjme Fakultnej nemocnice F. D. Roosevelta v Banskej Bystrici letela posádka leteckých záchranárov pre ďalšieho pacienta tejto nehody. Letecký transport do nemocnice potreboval aj 29-ročný muž, ktorý pri prevrátení utrpel poranenie chrbtice v hrudníkovej a driekovej oblasti. Podľa informácií NášŽiar.sk sa vojenský nákladiak pohyboval po ceste, ktorá je asi na dvoch kilometroch asfaltová a ďalej pokračuje ako lesná. K prevráteniu auta malo dôjsť v úzkom úseku so zrázom. "V súčasnosti nie je možné poskytnúť ďalšie informácie," povedala Capáková. Udalosť rieši poverený šéf krízového štábu ministerstva obrany, štátny tajomník Marián Saloň, minister Peter Gajdoš je momentálne na rokovaniach v Bruseli. Prípadom sa zaoberá komisia náčelníka Generálneho štábu Ozbrojených síl SR.


Hongkong sa podľa ministra financií dostal do technickej recesie

Hongkonské hospodárstvo poškodzuje americko-čínska obchodná vojna a spomalenie ekonomiky Číny.

BRATISLAVA. Ekonomika Hongkongu sa podľa ministra financií tohto teritória dostala do technickej recesie, ktorá sa definuje ako oslabenie hospodárstva v dvoch po sebe nasledujúcich kvartáloch. Hongkonské hospodárstvo poškodzuje americko-čínska obchodná vojna a spomalenie ekonomiky Číny, pričom k týmto problémom sa pripájajú protesty, ktorých skončenie sa zdá byť v nedohľadne. Export Hongkongu sa tak v treťom kvartáli medziročne zmenšil o vyše sedem percent, uviedol minister financií Paul Chan a dodal, že ide o najväčší pokles za takmer desaťročie. Informuje o tom portál cnn.com.Počet turistov v Hongkongu v treťom štvrťroku oproti rovnakému obdobiu pred rokom sa znížil o 37 percent. Hotely boli v priemere obsadené len na dve tretiny, čo je medziročný pokles o 28 percent, uviedol minister financií. Napriek ťažkostiam ekonomiky teritória sa však zdá, že hongkonský finančný trh sa drží dobre. Akciový index Hang Seng je oproti začiatku roka stále silnejší o štyri percentá a politická kríza nepôsobí ako brzda transakcií, keďže mnohí investori Hongkong stále považujú za dôležitú bránu do Ázie.